AMI ET AMILE 

Or entendéz, seignor gentil baron, 
Que Deus de gloire voz face vrai pardon. 
De tel barnaige doit on dire chanson 
Que ne soit mie de noient la raison. 
Ce n'est pas fable que dire voz volons, 
Ansoiz est voirs autressi com sermon, 
Car plusors gens a tesmoing en traionz, 
Clers et prevoires, gens de religion. 
Li pelerin qui a Saint Jaque vont 
Le sevent bien, se ce est voirs ou non. 
Huimais orréz de douz bons compaingnons, 
Ce est d'Amile et d'Amis le baron. 
Engendré furent par sainte annuncion 
Et en un jor furent né li baron. 
A Mortiers gisent, que de fi le seit on. 
Huimais orréz de ces douz compaingnons, 
Com il servirent a Paris a Charlon 
Par lor grant compaingnie. 

Ansoiz qu'Amiles et Amis fussent né, 
Si ot uns angres de par Deu devisé 
La compaingnie par moult grant loiauté. 
En une nuit furent il engendré 
Et en un jor baptizié et levé, 
Et lor parrins qui ot non Yzoréz 
Fu apostoiles de Romme la cité. 
Ses parrinnaiges fist forment a loer, 
Or et argent lor donna a plenté, 
Tyres et pailes des meillors d'outre mer ; 
Et a chascun fist un hannap donner 
Fait a mesure, et tant font a loer 
Que en un mosle furent andui ouvré : 
Dex ne fist home qui de mere soit nés 
Qui le plus grant en seüst deviser. 
Amiles fu en Berri aportéz, 
Li cuens Amis en Auvergne autretel. 
Puis ne se virent devant quinze ans passéz 
Tant que il furent de nouvel adoubé ; 
Li uns de l'autre oï souvent parler. 
Il s'entresamblent de venir et d'aler 
Et de la bouche et dou vis et dou nés, 
Dou chevauchier et des armes porter, 
Que nus plus biax ne puet on deviser. 
Dex les fist par miracle. 

Li cuens Amis a prins armes nouvelles ; 
En icel jor a guerpie sa terre 
Et pere et mere, serors et dammoiselles 
Et quatre freres a laissiéz en Auvergne. 
Vint a Beorges le conte Amile querre, 
Iluec demande dou compaingnon nouvelles, 
Mais il n'en treuve mie. 

Li cuens Amis est venus en Nevers. 
A Verdelai se randi vrais confés, 
Puis remonta el bon destrier qu'iert frés, 
Passa avant li gentiz prouz vaslés, 
Droit en Borgoingne s'en vait li ber apers. 
Parmi Mongieu fu moult grans li yvers, 
Passe Mortiers et Chomin et Chastel. 
Ez le voz en Pavie. 

A Traves vint Amiles de Clermont 
Et va querrant dant Ami le baron. 
Mont Chevrol puie tant que il vint en som, 
Tant que il vint a Borc c'on dist au pont. 
La se harberge chiés un oste felon. 
Icelle nuit i jut li gentiz hom 
Et au matin s'en vint en Pré Noiron. 
Iluec demande de son bon compaingnon, 
Mais il ne treuve escuier ne garson 
Ne clerc ne lay qui l'en die raison. 
Tornéz s'en est en Puille. 

Li cuens Amis passe le Garrigant, 
Puille et Calabre, Sesile la avant, 
Selonc la mer n'ot chastel en estant 
Ne borc ne ville ne nul harbergement 
Que il n'i voist son compaingnon querant. 
Li cuens Amiles vint de vers oriant 
Et ses compains de vers Jherusalant, 
Puis retorne en Gascoingne. 

Seignor baron, un petit m'entendéz ! 
Au conte Amile devommez retorner. 
Sist en la selle dou destrier sejorné, 
Fist sa jornee tout a sa volenté, 
Il ne volt pas le bon destrier lasser. 
Un pelerin a li cuens encontré. 
Viex iert et blans conme flors en esté. 
Deu ot requis et par terre et par mer, 
Ou mont n'ot lieu n'en la crestienté, 
Ne bon monstier ou Dex soit aouréz 
Que il n'i soit ne venuz ne aléz 
Et li siens cors traveilliéz et penéz. 
Voit le li cuens, en haut s'est escriéz : 
« Pelerins frere, de Deu soiéz sauvéz ! 
En maintes terres iéz venus et aléz. 
Par celle foi que tu dois Deu porter, 
Veïz tu home qui me puist resambler ? » 
Dist li paumiers : « Laissiéz moi porpanser. 
Oie, dist il, or m'en sui ramenbréz : 
Je fui a Sinc a Pasques en esté, 
Il n'a tel ville en la crestienté, 
Devant moi vint uns Frans si conraéz, 
Amis a non, si est de Clermont nés 
Et quiert Amile, bien a douz ans passéz. 
Or s'en redoit en France retorner, 
Mais il n'en finne chascun jor de parler. » 
Quant li cuens l'oit, si conmence a plorer, 
Vint au paumier que léz lui voit ester, 
Trois fois li baise le menton et le nés. 
« Pelerins frere, Dex te puisse sauver ! 
Le compaingnon que voz ci me noméz, 
Je nel vi onques, s'en ai oï parler, 
Qu'il me resamble de venir et d'aler, 
Dou chevauchier et des armes porter ; 
Mais por itant que voz en oi parler, 
Voz donrai je cest anel noelé. 
En nulle terre ne le savréz porter, 
Sel voléz vendre, ne soit bien achatéz 
Un marc d'argent, se panre l'en voléz. 
Por Deu voz proi qui en crois fu penéz, 
S'en nulle ville le poïssiéz trouver, 
Que cis chaitis poïst a lui parler. 
Je nel vi onques, mais moult l'ai desirré. » 
Dist li paumiers : « Or ne voz dementéz, 
Ne voz mouvéz de cest chemin ferré 
Qui se torne vers Puille. » 

Va s'en Amiles li preus et li cortois, 
Et li paumiers se depart demanois ; 
Léz une roche deléz un bruierois 
A encontré dant Ami le cortois. 
Il le connut si tost com il le voit, 
Moult belement li paumiers l'apelloit : 
« En non Deu, sire, moult grans merveilles voi. 
Ier matinnet voz trouvai si destroit 
Dou compaingnon dont parlastez a moi. 
Tornéz arriere le chemin qui est drois, 
Si m'aït Dex, ne faz pas que cortois, 
Qu'assener voz deüsse. » 

Li prouz Amis fu cortois et vaillans 
Et si sot bien trestout a esciant 
Que ce estoit ses compains li vaillans 
Dont li paumiers li ot dit le samblant. 
Il prinst s'escharpe, si en traist douz bezans 
Et au paumier les donna maintenant. 
Le destrier hurte des esperons d'argent, 
Si vait apréz le conte. 

Va s'en Amis li cuens a esperons, 
Le destrier hurte et broche de randon 
Les grans galos, lors se met el troton. 
Enmi sa voie encontra un garson 
Qui gardoit bestes el chemin la amont, 
Pors et berbis et aval et amont. 
Voit le li cuens, si l'a mis a raison : 
« Amis biaus frere, li cors Deu bien te donst, 
Viz tu passer par ici un franc hom 
Qui me resamble d'aler et de fason ? 
- Naie voir, sire, li bergers li respont, 
Si m'aït Dex, n'i vi hui se voz non. 
Ne voz ramembre, sire, dou riche don 
Que voz feïstez au paumier sor le pont ? 
Tornéz arriere le chemin a bandon, 
Si m'aït Dex, molt voz teing a bricon, 
Bien voz deüst conduire. » 

Tant entendi cuens Amis au parler 
Et as nouvelles qu'il volot demander 
Et son cheval un petit reposer. 
Reprinst sa voie, si se prent a esrer, 
Vint a une aigue ; quant fu outre passéz, 
Oste la selle, li chevax est witréz, 
Puis la ra mise, si est tost remontéz. 
Ainz que il fust demie lieue aléz 
Devant lui garde, si a veü uns prés, 
Touz fu floris si conme el mois d'esté. 
Le conte Amile vit enmi lieu ester ; 
Nel vit ainz mais si le connut asséz 
As bonnes armes dont il iert adoubéz 
Et as nouvelles que on li ot conté. 
Le cheval broche des esperons doréz, 
Isnellement est celle part aléz, 
Et cil le vit qui l'ot ja avisé. 
Vers lui se torne quant il l'ot ravisé, 
Par tel vertu se sont entr'acolé, 
Tant fort se baisent et estraingnent soef, 
A poi ne sont estaint et definé ; 
Lor estrier rompent si sont cheü el pré. 
Or parleront ensamble. 

Or sont li conte enmi le pré assiz. 
Qui les veïst baisier et conjoïr, 
Dex ne fist home cui pitiés n'en preïst. 
« En non Deu, sire, ce dist li cuens Amis, 
Forment me dueil que lonc tans voz ai quis. 
Il a passé set ans touz acomplis 
Que ne finai d'aler par le païs, 
De vostre non demander et querir. 
- Biax douz compains, ce li respont Amis, 
Tout autressi voz ai je set ans quis. 
Or le weult Dex que ci soienz assiz. 
Or en irons a la cort a Paris. 
Li rois a guerre ; s'il noz weult detenir, 
Vostre hom serai et li vostres conquis, 
Car molt voz voi bel home. » 

Or sont li conte andui assiz sor l'erbe, 
Il s'entr'afient compaingnie nouvelle. 
Li dui baron ont remises lor selles, 
En lor mains tiennent les espees nouvelles, 
Passent les bors et les citéz traversent, 
Trosqu'a Paris ne finent ne n'arrestent. 
Ez voz le roi qu'iert aprestéz de guerre, 
Il les retient volentiers et a certez, 
Car molt les vit biaus homes. 

A icel jor qu'il vinrent a Charlon 
Leva li cris maintenant des Bretons, 
La proie acoillent qui iert devant le pont. 
Lors s'adouba la maisnie Charlon, 
Vestent haubers, lacent elmes reons, 
Ceingent espees as senestres girons, 
Montent es selles des destriers arragons, 
A lor cols pendent les escus as lyons 
Et en lor poins les roiaus confanons. 
Oevrent les portes, les pons lievent amont, 
Si s'en issirent a force et a bandon. 
Jusqu'a l'agait n'i font arrestison. 
La veïssiéz un estor si felon, 
Tant elme fraint et percié tant blazon, 
L'un mort sor l'autre trebuchier el sablon. 
Bien i ferirent andui li compaingnon : 
Douz contes prinrent, Berart et Nevelon, 
Si les envoient a Paris en prison. 
Liés en fu Charles et sa fille par non, 
C'est Belissans a la clere fason. 
Huimais orréz de Hardré le felon 
Qui porchasa la mortel traïson 
Por les contes ocirre. 

Icelle nuit l'ont il ainsiz laissié 
Jusqu'a demain que il dut esclairier. 
Nostre empereres s'est vestus et chauciéz, 
Messe et matinnes vait oïr au monstier. 
Il fist s'offrande puis s'en est repairiéz, 
Puis est entréz li ber en un vergier, 
Dejouste lui Hardré le losengier. 
Par sa losenge le prinst a acointier : 
« Drois empereres, bien voz a Dex aidié, 
Vos annemis avéz prins et loiéz. 
Douz en avéz, que tenéz prisonniers, 
Qui conmencierent ceste chasce premiers. 
Or voz dirai, drois empereres chiers, 
Departir faitez trestouz voz soudoiers, 
Le conte Amis, Amile le guerrier, 
Chascun donnéz cent livres de deniers 
Et un murlet chascun por lor cors aaisier. 
S'il ne se welent entor voz harbergier, 
Ensus de voz les faitez harbergier. 
Ice voz voil je dire. » 

Nostre empereres entent le traïtor. 
« Hardré, dist il, cuer avéz de felon, 
Qui me blasméz anzdouz les compaingnons. 
Deüssiéz dire c'on lor donnast mangons. 
Aléz arriere, tornéz voz d'entor noz, 
N'ai soing de vos losenges. » 

Nostre empereres fu moult gentiz et fiers, 
Et Hardréz fu et fel et losengiers, 
De bien respondre fu bien appareilliéz : 
« Drois empereres, bien voz ai essaié. 
Or faitez bien as nouviaus chevaliers. 
Touz mes avoirs voz soit appareilliéz 
Et quantque j'ai et trestuit mi denier. 
Li cuens Amiles et Amis li guerriers 
Aient en don quatre chastiax en fiés, 
Ou tex contéz qui facent a prisier. » 
Et dist li rois : « Or oi plait qui bien siet. 
Ce me resamble raisons et amistiéz. » 
Lors en montarent sus el palais plennier. 
Li cuens Amiles et Amis au vis fier 
Voient le roi, encontre sont drescié, 
Puis se rassieent sor le pavement chier. 
Devant euls sist Hardréz li renoiéz. 
« Seignor, dist il, tenir me devéz chier, 
Envers le roi voz ai je bien aidié. 
Tout orendroit le m'a il fiancié, 
Chascun donra quatre chastiax en fié, 
Ou tel cité qui moult fait a prisier. » 
Dient li conte : « Est ce voirs par vo chief ? 
Si voz aït li verais Justiciers 
Conme vers noz iestez de cuer entiers 
Et que bien le savommez. » 

Nostre empereres fu moult preuz et nobile. 
Charles li rois ot une guerre emprinse 
Envers Gombaut le Loherainc par ire. 
Bien a douze ans, voire bien prez de quinze, 
Pais ne acorde ne trive n'en fu prinse. 
Au matinnet se leva li traïtres, 
Ce fu Hardréz cui li cors Deu maudie. 
Monte el cheval, quant la selle fu mise, 
Passe les terres et les grans manandies, 
Jusqu'a Nivelle ne cesse ne ne fine. 
Descendus est au perron soz l'olive, 
Les degréz monte de la sale perrinne, 
Depart la presse de la chevalerie, 
Gombaus le voit, si li a prins a dire : 
« Sire Hardré, se Dex voz beneïe, 
Par cui conduit venéz en ceste ville ? » 
Dist li traïtres : « Par le vostre, biax sire. 
Forment me het li rois et la roïnne. 
Dui soudoier portent a moi envie, 
Ce est Amis et ses compains Amiles, 
Car les noz faitez detranchier et ocirre, 
Je voz donrai de mon avoir mil livres. » 
Et dist Gombaus : « Vostre merci, biax sire ! » 
Il va avant, sa foi li a plevie 
Qu'il doit les contes detranchier et ocirre. 
Lors prinst Hardréz congié, li maus traïtres. 
Gombaus li dist, ou moult ot felonnie : 
« A Deu aléz, biaus sire ! » 

Hardréz s'en va, s'a congié demandé, 
Gombaus li donne volentiers et de gré. 
Il en avale les mauberins degréz 
Et vint aval, son destrier a trouvé, 
Par son estrier a Hardréz sus monté, 
Passe les terres et les amples regnés 
Et les chastiax, les bors et les citéz, 
Jusqu'a Paris ne s'est pas arrestéz. 
Il descendi el borc a son ostel, 
La nuit i jut desci qu'a l'ajorner ; 
Au main se lieve, quant il vit le jor cler, 
Au monstier va por la messe escouter. 
Li cuens Amis et Amiles li ber 
Quant il le voient, si l'ont arraisonné : 
« Sire Hardré, ou fustez voz aléz ? 
- Par Deu, seignor, jan orréz verité. 
A Saint Lambert alai por voz orer, 
Por voz me sui traveilliéz et penéz. » 
Dient li conte : « Noz le savons asséz. » 
Et Gombaus fist ses homes assambler, 
Ses briés fist faire et par sa terre aler, 
Tant qu'il ot bien quatre mille d'arméz. 
En lor chemin sont maintenant entré, 
Jusqu'a Paris ne se sont arresté. 
Par dela l'iaue en un broillet ramé 
D'ys et d'aubors et d'oliviers plantéz, 
Laiens en entrent que n'i ont demoré. 
Laienz se tinrent li traïtor prouvé, 
La nuit i jurent desci a l'ajorner. 
Un més envoient a Paris la cité. 
Et cil i va cui Dex puist mal donner ; 
Jusqu'au palais ne se volt arrester, 
Sus en la sale en monte les degréz, 
Ou voit Hardré, vers lui prinst a aler. 
Enz en l'oreille li conseilla souef : 
« Amis biaux frere, ou est Gombaus reméz ? 
- En non Deu, sire, el brueil en est entréz, 
En sa compaingne mil chevaliers arméz. 
- En non Deu, sire, or a il fait que ber, 
Et je ferai les chevaliers monter 
Et les douz contes que il doit affoler. 
Bien li di, frere, ne laist pas eschaper. » 
Dist li messaiges : « Je li dirai asséz. » 
Li més s'en torne cui Dex puist mal donner, 
De Paris ist, n'i volt plus sejorner, 
Por voir le voz disommez. 

Et Hardréz fist com traïtres et lerre, 
Il vint as contes, sa raison a contee : 
« Seignor, dist il, on m'a fait demonstree 
Que Gombaus vient a moult grant assamblee, 
Ici doit iestre ansoiz prime sonnee. 
Se la estoit vo proesce monstree, 
Liés en seroit Charles li emperere. » 
Fransois l'oïrent, tout maintenant s'armerent, 
Vestent haubers et les elmes fermerent. 
Hardrés les guie, li traïtres, li lerre, 
Cui li cors Deu maudie. 

Li chevalier sont de la ville issu, 
En lor dos ont les blans haubers vestus 
Et en lor chiés les vers elmes aguz, 
Jusqu'a l'agait n'i sont arresteü. 
Hardrés les guie, li traïtres parjurs, 
Jhesucris le maudie. 

Jusqu'a l'agait en vont li chevalier. 
Premierement les assaillent derrier 
Et enapréz lor saillent Berruier. 
La veïssiéz un estor conmencier, 
Tant escu fraindre, tante lance brisier, 
L'un mort sor l'autre verser et trebuchier. 
Bien l'i ont fait andui li compaing chier, 
Douz contes prinrent qui moult font a prisier, 
Si les ont fait a Paris envoier. 
Liés en fu Charles, qui France a a baillier, 
Enz en son cuer en fu joians et liés. 
Et li dui conte se voldrent repairier. 
Li estors fu et moult pezans et fiers, 
En la bataille est Hardréz repairiéz, 
Devant lui garde desoz un olivier 
Et voit jesir douz barons chevaliers 
Mors et ocis as espees d'aciers. 
Celle part vint, si lor copa les chiés, 
Si les pandi a son arson derrier. 
Quant il sera arriere repairiéz, 
Si se vantra au barnaige proisié, 
Moult plus s'en fra et orgoilloz et fiers. 
Ja Deu ne place que vive un mois entier ! 
Il vint a Sainne, si est outre naigiéz. 
Li glouz par lui se prinst moult a prisier 
Et lui et son lyngnaige. 

Li fel Hardréz a merveilles pansees, 
Qui des mors homes a les testes copees, 
Si les pandi a sa selle doree. 
Droit a Paris a sa voie tornee ; 
Il escria la gent enmi la pree, 
Si s'escria a sa vois qu'il ot clere : 
« Que ditez voz, sire drois empereres ? 
Vostre anemi ont widié la contree, 
Fuiant s'en vont, Joincherres ont passee. 
Li soudoier mar virent la meslee, 
Car mort i sont el fons d'unne valee. » 
Li rois l'entent, s'a la coulor muee, 
Et Belyssans est cheüe pasmee, 
Quant Hardré entendirent. 

La fille Charle revint de pasmison. 
Dex ! com regrete Amile le baron. 
« Hé ! douz amis, com voz estiéz preudon ! 
Ja Dammeldex bonne arme ne me donst, 
Se voz n'i fustez mené par traïson. 
Moult en mescroi dant Hardré le felon, 
Por mon pere destruire. » 

Nostre empereres les a oï tancier, 
Celle part vint, ne s'i volt atargier. 
« Ma belle fille, car laissiéz le tencier 
Envers Hardré qui est bons chevaliers. 
En la bataille s'est il moult bien aidiéz, 
Il i a mors douz vaillans chevaliers. » 
Et dist Hardréz : « Or oi plait qui bien siet. 
Ce me resamble amors et amistiéz. 
Li cuens Amis iert moult bons chevaliers, 
Et dans Amiles vostre confanonniers. 
Ce poise moi quant si poi ont regnié. 
S'il voz plaist, sire, donnéz moi le mestier 
Que cil dui conte avoient avant ier. » 
Et dist li rois : « De gréz et volentiers, 
Car a meillor ne le puis je baillier. » 
Por quoi le prinst li cuivers losengiers ? 
Puis fu uns jors qu'il en perdi le chief, 
Car li dui conte repairierent arrier, 
S'ont amené douz bons chevax corsiers 
Et douz frans contes qu'il ont prins et loiéz 
Par lor chevaleries. 

La fille Charle vit les contes venir, 
Isnellement encontre lor saillit. 
« Seignor, dist elle, preu iestez et hardi. 
Hardré améz le cuivert de put lin, 
Et il voz het, par foi le voz plevis. 
Il voz het moult, ce saichiéz voz de fi, 
En poi de terme seréz si annemi. » 
Dient li conte : « Noz le savons de fi 
Et por voir le disommez. » 

Nostre empereres, quant voit venir les contes, 
Li gentiz rois tel joie nen ot onques. 
Vint a Hardré, par ire l'arraisonne : 
« Cuivers, dist il, mar le pansastez onques ! 
Gloutons traïtres, por quoi pansaz tel honte, 
Qui desiiéz que mort ierent li conte ? 
De traïson voldrai ton cors semondre 
Si hautement que l'orront tuit mi home, 
Tuit cil de France li chevalier preudomme. » 
Amiles l'oit, de parler s'abandonne : 
« Drois empereres ! ne le mescreéz onques. 
Je vi Hardré la grant presse desrompre, 
Brisier sa lance, ses annemis confondre. » 
Hardréz l'oï, de parler ne sejorne. 
Isnellement se traist devers les contes. 
« Seignor, dist il, cor celéz ma grant honte. 
Je voz donrai de mon avoir mil onces, 
Et Lubias, la cortoise, la blonde. 
L'un de voz ferai riche. » 

Ce dist Hardréz : « Sire, drois empereres, 
Donnéz Amile unes riches soudees, 
C'est Lubias, la fille de mon frere, 
Qui plus blanche est que serainne ne fee. » 
Et dist li rois : « Buer fust elle onques nee ! 
Prennéz la, sire, riches hom fu ses pere. » 
Et dist Amiles : « Sire, drois empereres, 
Mes compains l'ait qui plus est conquereres, 
Et si fiert mieus dou tranchant de l'espee. » 
Et dist Amis : « Par l'arme de mon pere, 
Je la panrai, puis qu'elle m'est donnee. 
Ja de mon cors ne sera refusee. » 
Li parent l'oient, grant joie en ont menee. 
De la ville issent par la porte ferree, 
Passent les terres et les amples contrees, 
Desci a Blaivies n'i ont resnes tyrees. 
Lubias treuvent soz le pin en la pree, 
Isnellement l'ont au monstier menee ; 
Li gentiz hom l'a iluec espousee, 
Grans noces firent li fil as franches meres. 
Cuens Amis prinst la damme. 

Li cuens Amis a prinse Lubias, 
Grans noces firent, ja plus grans ne verraz. 
Celle l'ahiert et semont et abat ; 
S'elle onques puet, el le cunchiera, 
Les amistiés d'Amile li toldra, 
Mais Dammeldex, seignor, l'en gardera, 
Car moult est saiges contes. 

Le soir se jut li dus léz sa moillier. 
Quant gabé orent et asséz delitié, 
La male fame l'en prinst a arraisnier : 
« Sire, dist elle, moult m'en puis merveillier 
Dou conte Amile, vostre compaingnon chier. 
Moult se repant quant ne m'ot a moillier ; 
Il m'en a ci quatre més envoié 
Qu'il m'ameroit de gréz et volentiers. 
- Damme, dist il, mal ditez et pechié 
Dou meillor home qui onques fust soz ciel. 
Par cel apostre c'on a Romme requiert, 
Je ne laroie por les membres tranchier 
Que a lui n'aille quant il iert esclairié, 
En ma compaingne quatre cenz chevalier 
Qui m'ont lor fois plevies. » 

Ce fu en may que chante la calendre, 
Li solaus luist et li oiseillon chantent. 
Amis monta et mil homes a lances, 
Ainz ne fina desci qu'il vint en France, 
Iluec trouva Amile le chatainne. 
Amis le baise et Amiles demande : 
« Sire compains, et que fait vostre fame ? 
Et dist Amis : « Voz l'orréz aparmainnes, 
Un fil en ai, il n'a si bel en France. 
Servira voz a escu et a lance, 
S'il voz torne a besoingne. » 

Li compaingnon en France rassamblerent, 
Lors se dessoivrent les Amile soudees. 
Moult les ama Charles, nostre empereres, 
Amile eüst bele chose donnee, 
Mais il atent l'annor de Valsecree 
Ou Godefrois ot sa gent aünee. 
Une fille ot Charles, nostre emperere, 
C'est Belyssans, la bele, l'annoree. 
Au conte Amile a ses amors donnees, 
Puis li donna Charles, li empereres. 
Sachiéz de voir, c'est ce qui li agree. 
Se il volsist, ja fust la chose outree 
Et faite la folie. 

Ce fu a Pasques que on dist en avril, 
Que li oisel chantent cler et seri. 
En un vergier entra li cuens Amis, 
Oï la noise des oisiaus et les cris, 
Lors li ramembre auques de son païs 
Et de sa fame et de son petit fil. 
Tenrement plore quant ses compains i vint ; 
Ou voit le conte, si l'a a raison mis : 
« Que avéz voz, sire compains gentiz ? 
- Sire compains, jel voz avrai ja dit. 
Bien a set ans passéz et acomplis 
Que je ne vi ma moillier ne mon fil. 
Se je l'osaisse ne dire ne jehir, 
Veoir l'alaisse volentiers, ce m'est vis, 
Le matin par som l'aube. » 

« Sire compains, dist Amiles li ber, 
Il est bien drois par sainte charité 
Ques aillissiéz veoir et esgarder, 
Car sa moillier doit on bien honorer. 
Mais une chose voz voil dire et conter, 
Sire compains, que voz ne m'oubliéz. » 
Et dist li cuens : « Por noient en parléz. 
Je voz plevis les moies loiautéz, 
La nostre aïde tout mon vivant avréz. 
Mais une chose voz voil je bien monstrer, 
Que ne preingniéz compaingnie a Hardré. 
Tost voz avroit souduit et enchanté 
Et tel hontaige et tel blasme alevé 
Que ne seroit a nul jor amendé. 
La fille Charle ne voz chaut a amer 
Ne embracier ses flans ne ses costéz, 
Car puis que fame fait home acuverter, 
Et pere et mere li fait entr'oublier, 
Couzins et freres et ses amis charnéz ; 
De la gourpille voz doit bien ramembrer 
Qui siet soz l'aubre et weult amont haper, 
Voit les celises et le fruit meürer, 
Elle n'en gouste, qu'elle n'i puet monter. » 
Et dist li cuens : « Si com voz conmandéz. 
Mais encor proi por Deu de majestéz, 
Sire compains, que voz ne m'oubliéz. » 
Tant entendirent li dui conte au parler, 
Vespres aproche, li solaus dut cliner. 
Il vont au roi por congié demander, 
Nostre empereres lor a moult tost donné. 
Montent es selles des destriers sejornéz, 
Parmi la porte issent de la cité, 
Li cuens Amiles les convoia asséz 
Une grant lieue, puis s'en est retornéz, 
Mais ainz se furent baisié et acolé. 
Plorant se departirent. 

Vait s'en Amis li cortois et li fiers, 
Amiles est a Paris repairiéz, 
Puis s'en entra li ber en un vergier, 
Au dos le sieult Hardréz li losengiers. 
« Ahi ! Amile, couzin, bons chevaliers ! 
Moult m'aimme Charles, je sui ses conseilliers 
Et si deparz l'avoir as soudoiers. 
Cil cui je voil emporte bon loier. 
Compaing serons, sire, se l'otroiéz. » 
Et dist li cuens : « De folie plaidiéz. 
Mon compaingnon le plevi ge l'autrier 
Qu'a compaingnie n'avrai home soz ciel. » 
Lors li ra dit Hardréz li losengiers : 
« Sire, de voz me voldroie acointier 
Et le païs et la terre enseingnier. » 
Et dist li cuens : « Je l'otroi, par mon chief ! » 
Il fist folie, ja nel voz quier noier. 
Puis fu tele hore qu'an dut perdre le chief 
Par pezant aventure. 

Li cuens Amiles fu moult gentiz et ber, 
S'il se poïst de Hardré delivrer. 
La fille Charle, Belyssant au vis cler 
Tout en plorant vint au conte parler. 
Belement l'arraisonne. 

« Biaus sire Amile, dist la franche meschinne, 
Je voz offri l'autre jor mon service 
Dedens ma chambre en pure ma chemise. 
Bien voz seüstez de m'amor escondire. 
Envers Hardré nel feïstez voz mie, 
Qui tant est fel et crueuls et traïtres. 
A cop d'espee ainques ne fist malice, 
Plus de mil homes a tolues les vies. » 
Ce dist li cuens : « Ne voz poist, douce amie, 
Si m'aït Dex, au cuer en ai grant ire, 
Mais je n'en puis plus faire. » 

Li cuens Amiles avale le donjon, 
Devant lui vint la fille au roi Charlon. 
Bien fu vestue d'un hermin pelison 
Et par desore d'un vermoil syglaton. 
Ou voit le conte, si l'a mis a raison : 
« Sire, dist elle, je n'aimme se voz non. 
En vostre lit une nuit me semoing, 
Trestout mon cors voz metrai a bandon. » 
Dist li cuens : « Damme, ci a grant mesprison. 
Ja voz demande li fors rois d'Arragon 
Et d'Espolice Girars li fiuls Othon, 
Qui mainne an ost plus de mil compaingnons. 
Ne les panriéz por tout l'or de cest mont, 
Et moi voléz qui n'ai un esporon 
Ne borc ne ville ne chastel ne donjon, 
Onques ne vi mon feu ne ma maison ! 
Je nel feroie por tout l'or de cest mont, 
Mais je serai, ma damme, li vostre hom, 
Servirai voz a force et a bandon, 
Car ce doi je bien faire. » 

Li cuens Amiles et la fille au roi Charle 
Par mautalent d'iluec endroit departent, 
Puis en montarent toz les degréz de maubre. 
Li cuens Amiles jut la nuit en la sale 
En un grant lit a cristal et a saffres. 
Devant le conte art uns grans chandelabres, 
Et la pucelle de sa chambre l'esgarde. 
« Hé ! Dex, dist ele, biaus Pere esperitables ! 
Qui vit ainz home de si fier vasselaige, 
De tel proesce ne de tel baronnaige, 
Qui ne me deingne amer ne ne m'esgarde. 
Mais par Jhesu, le Pere esperitable, 
Or ne lairai ce que je voil ne face, 
Ainz nulle fame ne fu onques si aspre, 
Que anquenuit an son lit ne m'en aille, 
Coucherai moi desoz les piauls de martre. 
Il ne m'en chaut, se li siecles m'esgarde 
Ne se mes pere m'en fait chascun jor batre, 
Car trop i a bel home. » 

Or fu la damme durement corroucie 
Dou conte Amile qui si la contralie. 
A mienuit toute seule se lieve, 
Onques n'i quist garce ne chamberiere. 
Un chier mantel osterin sor li giete, 
Puis se leva, si estaint la lumiere. 
Or fu la chambre toute noire et teniecle, 
Au lit le conte s'i est tost approchie 
Et sozleva les piauls de martre chieres 
Et elle s'est léz le conte couchie, 
Moult souavet s'est deléz lui glacie. 
Li cuens s'esveille, toute mue la chiere 
Et dist li cuens : « Qui iéz tu, envoisie, 
Qui a tele hore iéz deléz moi couchie ? 
Se tu iéz fame, espeuse nosoïe, 
Ou fille Charle, qui France a en baillie, 
Je te conjur de Deu le fil Marie, 
Ma douce amie, retorne t'an arriere. 
Et se tu iéz beasse ou chamberiere 
De bas paraige, moult t'iéz bien avancie : 
Remain huimais o moi a bele chiere, 
Demain avras cent sols en t'aumosniere. » 
De ce qu'elle oit fu elle forment lie. 
Envers le conte est plus préz approchie 
Et ne dist mot, ainz est bien acoisie. 
Li cuens la sent graislete et deloïe, 
Ainz ne se mut que s'amor moult desirre. 
Les mamelettes deléz le piz li sieent, 
Par un petit ne sont dures com pierres, 
Si enchaït li ber une foïe. 
Ainz qu'il eüst l'autre renconmencie, 
Les oit Hardréz de la chambre ou il iere. 
Hé ! Dex, tant mar i vinrent ! 

La gentiz damme a le conte appellé : 
« Sire, dist elle, un petit m'entendéz. 
Voz aviiéz le mien cors refusé, 
Par bel engieng voz ai prins et maté. 
D'or en avant, s'il voz plaist, si m'améz 
Et si soiéz mes drus et mes privéz. » 
Li cuens l'oï, si en fu moult iréz. 
« Damme, dist il, bien m'avéz enchanté 
Et mon service et mes dons recopéz. 
Sel seit li rois, j'avrai le chief copé. » 
Hardréz l'oït de sa chambre ou il iert. 
A sa vois haute conmensa a crier : 
« Par Deu ! Amiles, trop voz iestez hastéz. 
Or sai je bien que voz poéz vanter. 
Riches soudees de la cort emportéz, 
Quant o ma damme iestez reprins prouvéz. 
Mais se vif tant que il soit ajorné, 
Lors l'irai je l'empereor conter, 
Si voz fera celle teste coper. » 
Entre la damme et le conte au vis cler 
Andui deproient le traïtor Hardré, 
Mais il n'i treuvent ne foi ne loiauté. 
Voit le li cuens, moult s'en est aïréz. 
La fille Charle l'en prinst a apeller : 
« Sire, fait elle, ne soiéz effraéz. 
Se il voz weult de noient encuser, 
Prennéz bataille vers lui, voz le vaintréz, 
Qu'il est fel et traïtres. » 

A celle nuit l'ont a itant laissié 
Jusqu'au matin que il fu esclairié, 
Que Hardréz est et vestus et chauciéz. 
An palais vient, deléz le roi s'assiet, 
Le conte Amile encuse. 

Hardréz li dist : « Sire drois empereres, 
Je voz apors nouveles effraees. 
Li cuens Amiles ta fille a vergondee, 
Enz en un lit l'ai reprinse prouvee. 
Rois, fait l'ardoir, la poudre en soit ventee. 
Par Deu, morte an doit iestre. » 

Nostre empereres entent le parjuré : 
« Hardré, dist il, moult grant tort en avéz. 
Por trestout l'or de la crestienté 
Ne feroit il vers moi desloiauté. » 
Dist li traïtres : « Or les faitez mander. 
Se ne l'en ranz recreant et maté, 
Rois, si me faitez touz les membres coper. » 
Or fu li rois corrouciéz et iréz, 
N'est pas merveille n'il n'en fait a blasmer. 
Nostre empereres les fait tantost mander, 
Et il i vinrent, que ne l'osent veer. 
Voit les li rois, le chief prinst a cliner, 
Il ne lor fist nul samblant de parler. 
Ou voit le conte, si l'en a apellé : 
« Par Deu, dist il, trop voz iestez hastéz. 
Riches soudees de ma cort emportéz, 
Quant de ma fille iestez reprins prouvéz. 
Mais par l'apostre c'on quiert en Noiron Pré, 
Se voz de ceste ne voz poéz oster, 
Je voz ferai celle teste coper. » 
Dist li cuens : « Sire, menaciéz sui asséz. 
Cent dehais ait en viaire et el nés 
Qui m'en encuse, s'il ne le weult monstrer. » 
Hardréz l'entent, le sens cuida desver. 
« Par Deu, Amiles, bien iestez apanséz. 
Ja de voir dire ne seréz prins prouvéz. 
Drois empereres, mon gaige an recevéz 
Par tel couvent que voz dire m'orréz. 
Se nel voz ranz recreant et maté, 
Faitez moi pendre et au vent encroer. 
Mal ait qui m'en espargne ! » 

Li fel Hardréz a presenté son guaige, 
Dedens les mains l'empereor le baille, 
Et dist li rois : « Ou sont dont li ostaige ? » 
A icel mot plus de seissante en saillent 
Couzin ou frere, tuit furent d'un paraige. 
Por ce le font, ne lor tort a hontaige. 
Li cuens Amiles estut enmi la sale, 
Bien fu vestus d'un chier bliaut de paile. 
Et dist li rois : « Amile, voz que faitez ? 
Voldréz jehir ou voz voldréz combatre ? » 
Li gentiz cuens les chevaliers esgarde, 
Les Borgoingnons dont il i ot grant masse. 
« Seignor, dist il, franc chevalier mirable, 
Envers le roi me recreéz mon guaige. » 
Mal soit de cel qui li feïst ostaige ! 
Voit les li cuens, a poi d'ire n'enraige. 
Charlemainne en apelle. 

« Drois empereres, faitez pais, si m'oiéz. 
Et queuls ostaiges me rouvéz voz livrer ? 
Faitez venir mon aufferrant destrier, 
Toutes mes armes et mon tranchant espié 
Et mon escu et mon elme d'acier. 
De la bataille ne me voil plus targier, 
Ainz la ferai orendroit volentiers. » 
Et dist li rois : « Or oi plait qui mal siet. 
S'estiiéz ores arméz sor vo destrier, 
Qu'il n'a meillor en France ne soz ciel, 
Bien en iriéz devant mes chevaliers, 
Ja par nul d'euls ne seriiéz bailliéz 
Ne de ma honte ne seroie vengiéz. » 
S'espee mande, volt lui toillir le chief, 
Quant la roïne li conmence a huchier : 
« Sire, dist elle, mal feriéz et pechié. 
Se il voz plaist, le franc conte laissiéz ; 
Mes cors meïsmez le voldra ostaigier, 
Et Belyssans por cui la bataille iert, 
Bueves mes fiz qui moult fait a prisier. » 
Et dist li rois : « Or oi plait qui bien siet. 
Par cel apostre c'on a Rome requiert, 
Se il i est malmis ne mehaingniéz, 
Je voz ferai touz les membres tranchier. » 
Li cuens l'entent, joians en fu et liés. 
« Hé ! Dex, dist il, voz soiéz graciiéz, 
Car j'ai ostaiges riches. » 

Li cuens Amiles fu moult preus et senéz. 
Ou voit le roi, prinst l'en a apeller : 
« Sire, dist il, vers moi en entendéz. 
Jusqu'a set mois voil le jor respiter. » 
Et dist li rois : « Volentiers et de gréz. » 
Li gentiz hom nel mist en oublier. 
Ou voit la dame, prinst l'an a apeller. 
Dist li cuens : « Damme, envers moi entendéz, 
Une parole voz voil dire et conter. 
Si m'aït Dex, je nel voil pas celer, 
Mon compaingnon irai querre et trouver, 
Le conte Ami de Blaivies la cité, 
Si iert au jor et au champ aquiter. » 
La damme l'oit, le sens cuide desver : 
« Si m'aït Dex, je le savoie asséz. » 
Lors dist au conte : « Coarz iestez prouvéz ! 
Par cel apostre c'on quiert en Noiron Pré, 
Ne voz mouvréz de la bonne cité, 
Si iert li jors et li champs afinéz 
De la bataille qu'avéz prinse a Hardré. » 
Belyssans l'oit, si conmence a plorer. 
« Mere, dist elle, car l'en laissons aler, 
Mais que sor sains li ferommez jurer 
Que il au jor et au champ afinner 
Que il a mis, noz venra acuiter. 
- Fille, dist elle, si com voz conmandéz. » 
Isnellement l'ont au monstier mené ; 
Li gentiz hom s'apresta dou jurer 
A genoillons devant le maistre autel, 
Quand la roïne li corrut pardonner, 
Par le bras destre l'en corrut relever. 
« Jel voz pardoins, frans chevaliers membréz. 
- Damme, dist il, cinc cenz mercis et gréz. » 
Il est venus el borc a son ostel, 
Vest son hauberc, s'a son elme fermé 
Et ceinst s'espee a son senestre léz, 
Monte an la selle dou destrier sejorné, 
Prent en son poing un roit espié quarré 
Et a son col a un escu gieté. 
Parmi la porte issi de la cité ; 
Bueves li anfes le convoia asséz 
Une grant piece, puis s'en est retornéz. 
Va s'en Amiles li gentiz et li ber, 
Son compaingnon va querre. 

Oiéz, seignor, que Dex grant bien voz donst. 
Ici lairons d'Amile le baron, 
Si voz dirons d'Ami son compaingnon 
Qui fu a Blaivies en sa maistre maison. 
Jut en son lit dont d'or sont li pecol. 
Au matinnet quant clers parut li jors 
Cort a s'espee, car moult ot grant paor. 
Voit le la dame, si l'a mis a raison : 
« Qu'as tu eü, gentiz fiuls a baron ? 
- Dame, dist il, et noz le voz dirons : 
Grant paor ai de mon chier compaingnon 
Que je laissai a Paris el donjon, 
S'en sui moult a mesaise. » 

« Dame, dist il, entendéz ma raison : 
Anuit sonjai une fiere avison, 
Que je estoie a Paris a Charlon, 
Si combatoit li ber a un lyon. 
En sanc estoit desci a l'esperon. 
Li maus lyon devenoit com uns hom, 
Ce m'iert avis, Hardré l'apelloit on. 
Je m'en venoie la rue contremont, 
M'espee traite qu'aportai de Clermont, 
Se li copai le chief soz le menton. 
Mais par l'apostre c'on quiert en Pré Noiron, 
Je ne lairoie por tout l'or de cest mont 
Que je n'i aille, quant clers parra li jors, 
En ma compaingne mil chevalier baron 
Qui m'ont lor fois plevies. » 

La gentiz damme a le conte apellé : 
« Sire, fait elle, bien sai que voz panséz. 
Or voldriéz iestre a Paris la cité, 
Au conte Amile le glouton parjuré, 
La fille Charle baisier et acoler, 
Dont li miens cors est cheüz en vilté. 
Males nouvelles m'en puisse l'on conter, 
A mal putaige soit li siens cors livréz ! » 
Dist li cuens : « Damme, moult grant tort en avéz. 
Par cel apostre c'on quiert en Noiron Pré, 
Je ne lairoie por les membres coper 
Que je n'i aille, quant li jors parra cler, 
En ma compaingne mil chevaliers arméz 
Qui ne me faudront mie. » 

Li cuens Amis ne fu mie coars, 
Ainz nel laissa por le dit Lubias. 
Au main se lieve, si vest ses meillors dras, 
Ses chevaliers richement conrea, 
Isnellement en son chemin entra. 
Celui va querre que haïr ne porra ; 
En moult poi d'ore, seignor, le trouvera 
Par moult bele aventure. 

Oiéz, seignor, que Dex voz soit amis, 
Li Gloriouz qui en la crois fu mis. 
Li cuens Amiles ot ses ostaiges mis, 
Puis s'en entra tout droit en son chemin, 
Celui qui va de Blaivies a Paris, 
Ainz ne fina, si vint en pré flori. 
Quant il i vint, si gieta un sozpir : 
« Beneois soit li prés que je voi ci 
Et touz li lieus et li biaus edefis. 
Ci fumez noz et juré et plevi 
La compaingnie entre moi et Ami. 
Il l'a gardee com chevaliers de pris 
Et je com fel et com Deu annemis. 
Tout por le lieu qui est biaus et floris 
Et por l'amor au baron que je di, 
Ci dormirai orendroit un petit, 
Que Dex me rande mon compaingnon Ami 
Et tex nouvelles en puisse je oïr 
Par quoi je saiche s'il est ou mors ou vis. » 
A pié descent dou bon cheval de pris, 
Léz lui l'arresne a un rainscel petit, 
En terre fiche son roit espié forbi, 
L'auberc ne l'iaume n'a il pas deguerpi, 
Son bon escu avoit a son chief mis, 
Car moult redoute Hardré, son annemi, 
Que ne le sievent mil home de son lin 
Qui le voillent ocirre. 

Or fu Amiles enmi le pré couchiéz, 
Léz lui arresne son bon corrant destrier, 
N'avoit meillor en France le regnié, 
En terre fiche son bon tranchant espié, 
A son chief a son fort escu couchié, 
L'auberc ne l'iaume n'a il pas despoillié, 
Tant fort redoute Hardré le renoié. 
De l'autre part ot un gaste monstier, 
Tuit sont li mur gasté et pesoié 
Et les tors fraintez et il maubre brisié. 
Nus n'i repaire, car li lieus est trop viés. 
Biaus fu li ombres des pins et des loriers, 
Et d'autre part uns grans chemins i fiert. 
Li cuens Amis, qui son compaingnon quiert, 
Bien le connut el pré ou fu couchiéz. 
Dist a ses homes : « Descendéz ci a pié, 
Si laissiéz paistre un petit vos destriers. 
Un païsant voi en cel pré couchié, 
G'irai veoir qu'il fait la ne qu'il quiert. 
S'esteroit més de Paris envoiéz 
Qui deïst chose dont il me feïst lié 
Dou compaingnon qui tant fait a prisier, 
Je m'en voldroie par ma foi repairier 
Et nequedent a ma franche moillier 
Que je laissai si malade avant ier. 
Il n'a tel damme desci a Monpellier. » 
Dient si home : « Com voz plaira, si iert, 
Aléz i tost, mais gardéz n'atargiéz ; 
De nos jornees noz convient esploitier, 
Car merveilles sont longues. » 

Li cuens Amiles enmi le pré se jut, 
Devant lui ot son aufferrant quernu, 
Ses bonnes armes et son pezant escu, 
Son brant d'acier nouvel et esmolu. 
Ses chiers compains est celle part venus, 
Bien le connut tantost com l'a veü. 
Ses bonnes armes porta en sus de lui, 
Par mesproison ne l'en eüst feru. 
De son poing destre le hurte sor le bu, 
Puis li a dit : « Vassal, car levéz suz ! 
Car li vespres aproche. » 

Li cuens Amiles se dressa contremont, 
Bien reconnut Ami son compaingnon, 
Entre ses bras le prinst de tel randon, 
Plus de cent fois li baisa le menton. 
De lor nouvelles l'uns a l'autre despont 
Qui beles sont a dire. 

« Sire compains, dist Amis li cortois, 
Veïstez voz de semainne le roi ? 
- Oïl, biax sire, je le vi l'autre soir 
Droit a Paris ou il sa cort tenoit. 
Asséz i ot Alemans et Tyois 
Et Loherains et Bretons et Anglois. 
Et Belyssans qui le cors ot adroit 
Trestoute nue se coucha avec moi, 
Si enchaï, je n'en sai autre roi, 
Si m'escouta Hardréz li maleois. 
Au matinnet m'en ancusa au roi. 
Bataille ai prinse au traïtor sans foi, 
Mais des ostaiges ne poi je nul avoir, 
Quant la roïne me pleja endroit soi, 
Bueves sez fiz qui est preuz et cortois 
Et Belissans qui le cors a adroit. 
Je nes irai resgarder mais des mois. 
Hom qui tort a combatre ne se doit. 
Par pechié les ai mortes. » 

« Sire compains, ce dist Amis li ber, 
Je voz dis bien l'autrier au descevrer 
Et voz proiai por sainte charité 
Ne preïssiéz compaingnie a Hardré 
Ne ausiment nulle societé ; 
Tost voz avroit souduit et enchanté 
Et tel hontaige et tel blasme alevé 
Qui n'estroit mie de legier amendé. » 
Et dist li cuens : « N'en puis mais, en non Dé ! 
Par celle foi qui je doi Deu porter, 
Que Belissans au gent cors honoré 
S'an vint couchier dejouste mon costé, 
Si m'escouta li traïtres Hardréz, 
Au matinnet m'en ala encuser. 
Bataille ai prinse au traïtor prouvé, 
Mais des ostaiges ne poi je nul trouver, 
Quant la roïne me pleja de son gré, 
Bueves ses fiz qui est prouz et senéz 
Et Belissans au gent cors honoré. 
Ja n'i serai mais des mois esgardéz. 
Hom qui tort a combatre ne se seit. 
Or voldroie mors iestre. » 

« Sire compains, dist Amis a Amile, 
Ceste bataille ne puet remanoir mie, 
Ainz sera faite par Deu le fil Marie, 
Et la fera, sachiéz, mes cors meïsmez. » 
Et dist Amiles : « Voz parléz de folie, 
Car l'empereres en a sa foi plevie 
Et bien juré le fil sainte Marie 
Que d'un autre home ne la panroit il mie, 
Tel duel a de sa fille. » 

Li cuens Amis fu chevaliers seürs 
Et prouz et saiges, onques mieudres ne fu. 
Ou voit Amile, si l'a amenteü : 
« Sire compains, ne soiéz esperdus, 
Ostéz vos dras, aiéz les miens vestus, 
Et je panrai cel bon destrier quernu, 
Toutes ces armes et cel pezant escu, 
Droit a Paris m'en irai a vertu. 
Se vient Hardréz li fel qu'il m'en encust, 
A la bataille serommez moi et lui, 
Coperai lui le chief desor le bu. 
Voir n'en estordra mie. » 

« Sire compains, ce dist Amis li ber, 
Si m'aït Dex, voz iestez fox prouvéz. 
Moi et voz fumez en une hore engendré 
Et en un jor et en une nuit né 
Et enz un fons baptizié et levé. 
Et nos parrins, qui ot non Yzoréz, 
(Ses parrinnaiges fait forment a loer) 
Or et argent noz donna a plenté 
Et a chascun fist un hanap donner. 
Noz noz samblons de venir et d'aler 
Et de la bouche et dou vis et dou nés, 
Dou chevauchier et des armes porter. 
Dex ne fist home, qui de mere soit nés, 
Se l'uns de noz a en un lieu esté, 
Se l'autre i vient, que ja soit aviséz. 
Ostéz vos dras et les miens vestiréz. 
Droit a Paris m'en irai la cité 
Et voz iréz la desoz en ces prés, 
Si trouveréz mes chevaliers membréz. 
S'il voz demandent por qu'avéz tant esté, 
Et voz lor ditez, ja ne lor soit celé, 
Qu'a messaigier de France avéz parlé, 
Del compaignon voz a dit verité. 
“ Or voldroie iestre a Blaivies la cité. ” 
Sire compains, quant a Blaivies venréz, 
Par celle foi qu'a moi devéz porter, 
Et Lubias soz le pin trouveréz, 
Li siens services voz sera presentéz. 
Fiuls de baron, voz le refuseréz. 
S'elle voz dist orgoil ne faussetéz, 
Hauciéz le paume et el chief l'an feréz. 
Sire compains, an palais monteréz 
Et le mengier feréz bien conraer, 
La venison, la char et le saingler. 
Le soir au vespre, quant voz devréz souper, 
A ma grant table asseoir voz iréz, 
Le seneschal feréz més aporter, 
Lubias iert a ton destre costel, 
Li cuens Gautiers a ton senestre léz. 
Quant li baron seront tuit assamblé, 
Diréz mes homes, mes chevaliers membréz : 
“ Seéz seignor, si com seoir soléz, 
Car a mengier avréz a grans plentéz, 
Car je le voil par la foi que doi Dé. ” 
Quant li baron averont tuit soupé, 
Li chevalier iront a lor osteuls, 
Sus el palais n'en avra nul reméz, 
Sire compains, en ma chambre entreréz, 
Et Lubias si fera autretel. 
Li siens services voz iert abandonnéz, 
Sire compains, et voz le refuséz. 
Biaus chiers compains, bonne foi me portéz 
Et voz ramembre de la grant loiauté, 
Que li uns l'autre se doit bien foi porter. » 
Tant entendirent iluecques au parler 
Que vespres fu, li solaus dut cliner. 
Il se corrurent baisier et acoler, 
Plorant s'en departirent. 

Li cuens Amis s'en entra en sa voie. 
Li cuens Amiles de noient ne desvoie, 
Il est venus a ceuls desoz l'aubroie, 
Contre corrurent tantost com il le voient : 
« Esté avéz, biax sire, ou noz poise. » 
Et dist li cuens : « Qu'au parler entendoie 
Au messaigier, l'eure soit benëoite, 
Del compaingnon m'a dit parole voire 
Qu'il siert a Charle, belement s'i emploie. 
Toute sa terre li maintient et manoie. 
Montéz baron, s'entronz en nostre voie. 
S'estoie a Blaivies, de mes aises feroie, 
Qu'en mon chief sui malades. » 

Quant ce oïrent li chevalier gentil 
Que il iront a Blaivies lor chemin, 
Tel joie en orent onques greingnor ne vi. 
Forment en sont en lor cuers esjoï, 
Montent es selles des destriers arrabis, 
Ainz n'arresterent a pui ne a larris, 
Desci a Blaivies ne prinrent onques fin. 
Et Lubias fors de la tor issi, 
Bien reconnut les chevaliers de pris 
Et la maisnie que ses peres norri. 
Enz en son cuer forment s'en esjoï, 
Encontre vint desoz l'ombre d'un pin. 
L'espee Amile vait elle recoillir. 
Li ber la voit, d'autre part se guenchi. 
Voit le la damme, dou sens cuida issir. 
« Sire, dist elle, moult m'avéz enpor vil. 
Or revenéz de la cort de Paris 
La fille Charle baisier et conjoïr, 
Dont li miens cors est tenus enpor vil. 
Dex doinst, li Peres qui onques ne menti, 
Males nouvelles m'en laist encor oïr, 
A mal putaige soit li siens cors reprins. » 
Li cuens l'antent, a poi n'enraige vis, 
Hauce la paume, enz el nés la feri, 
Com ses compains li ot conté et dit. 
Passa avant, as poins la vait saisir, 
Samblant faisoit que la volsist laidir, 
Quant si home li toillent. 

Li cuens Amiles fu moult gentiz et ber. 
Il monte amont les mauberins degréz, 
Li mengiers fu richement conraéz 
De venison, de pors et de sainglers. 
Le soir au vespre, quant il durent souper, 
A la grant table s'est aléz acouder 
Et la cuizinne fait li cuens aporter, 
Ses coupes d'or fait il bien demander. 
Lubias sist a son destre costel, 
Li cuens Gautiers a son senestre léz. 
Quant li baron furent tuit assamblé, 
Li gentiz cuens s'en est en piés levéz ; 
Voit les barons, si les a apelléz : 
« Seéz, seignor, si com seoir soléz, 
Car a mengier averons a plenté. » 
Quant li baron orent la nuit soupé, 
Cil chevalier en vont a lor osteuls, 
Si com est a coustume. 

Quant asséz orent et mengié et beü, 
Enz el palais, sachiéz, n'en remest nus. 
Li cuens Amiles en la chambre est venus, 
En lit Ami s'ala couchier touz nus, 
Avec lui porte son brant d'acier molu. 
Et Lubias a les siens dras tolus, 
Deléz le conte s'a couchié nu a nu, 
Qu'elle le cuide acoler com son dru. 
Deléz lui sent le brant d'acier molu, 
Grant paor ot, si s'en est traite ensus. 
Dex, com est effraee ! 

Quant Lubias senti nue l'espee, 
Grant paor a, moult en fu effraee. 
« Sire, dist elle, ou m'avéz voz trouvee ? 
Por moi ocirre aportastez espee, 
Mais par la foi que doi l'ame ma mere, 
Se je vif tant que veingne l'ajornee, 
Gel conterai mes couzins et mes freres, 
Devant l'evesque m'averont tost menee. 
Par tel engieng serai de voz sevree, 
De vostre compaignie. » 

« Dex, dist Amiles, par ton saintisme non, 
Meïs saint Pierre au chief de Pré Noiron 
Et convertis saint Pol et saint Simon, 
Jonas sauvas el ventre dou poisson 
Et Daniel en la fosse au lyon, 
Sainte Susanne garis dou faus tesmoing 
Et a Marie feïstez vrai pardon, 
Si com c'est voirs et noz bien le creonz, 
Garissiéz hui le mien chier compaingnon 
Qui est en France a Paris a Charlon 
An la bataille de Hardré le felon, 
Qu'encor le voie en sa maistre maison. » 
Ainsiz le dist que ne l'entendi on. 
Ou voit la damme, si l'a mise a raison : 
« Dame, dist il, par Deu qui fist le mont, 
Nul bel samblant faire ne voz poons. 
Ce fu l'autrier que je fui a Charlon, 
Que il tenoit sa cort a Mont Loon, 
Moi dist uns mires, qui iert de Besanson, 
Qui me donna et herbes et puisons 
Que en mon cors avoie grant frison, 
Et que a fame n'eusce habitacion 
Ne compaingnie tel com avoir doit on, 
Ainz m'en tenisse trente jors a bandon. 
Se nel faisoie, je sui sans garison. 
Mais par la foi que devéz Deu del mont, 
Por quoi haéz Amile le baron ? 
- Sire, dist elle, et noz le voz dirons, 
Que ja un mot ne voz en mentirons. 
Ce fu l'autrier, plainne fu ta maisons, 
A une feste c'on dist en Rouvisonz, 
Li cuens Amiles, cui li cors Deu mal donst, 
Dedens mes chambres me requist a bandon, 
Si me leva mon hermin pelison. 
Honnir me volt, gentiz fiuls a baron. 
Tel li donnai de mon poing enz el front 
Que a la terre chaï a jenoillons. 
Ice service me fist, foi que doi voz, 
Por ce l'ai en haïnne. » 

« Dex, dist Amiles, qui haut siés et loinz vois, 
Esperitables iestez, biax Sire Rois, 
Tant par est fox qui mainte fame croit 
Et qui li dist noient de son consoil. 
Or sai je bien, Salemons se dist voir : 
En set milliers n'en a quatre, non trois, 
De bien parfaitez, qui croire les voldroit. » 
Puis dist apréz : « Damme, voz ditez voir : 
Mors est Amiles, li traïtres sans foi. 
A ceste espee qui ci gist deléz moi 
Li coperai le chief, se je le voi. 
La mort a deservie. » 

Oiéz, seignor, que buer fussiéz voz né. 
Ici lairons dou conte Amile ester, 
Au conte Ami devommez retorner 
Qui va en France a Paris la cité 
A la bataille dou traïtor Hardré. 
Nostre empereres est par matin levéz, 
Isnellement a fait faire uns fosséz, 
Grans et plenniers et de bois bien plantéz. 
Il i voldra sa fame desmembrer, 
Buevon son fil, Belissant au vis cler. 
Nostre empereres les fist tantost mander, 
Cil les amainnent qui ne l'osent veer. 
Li rois les voit, s'a le chief encliné, 
Il ne lor fist bel samblant ne privé. 
« Damme, dist il, aléz voz aprester 
Conme celi que l'an doit desmembrer. 
Par cel apostre c'on quiert en Noiron Pré, 
Vostres garans voz puet trop demorer. 
Se il ne vient ainz miedi passé, 
Je voz ferai touz les membres coper, 
Ardoir en feu et la poudre venter. 
Toz l'ors del mont ne voz porroit tanser 
De voz ne face justice moult cruel. » 
La damme l'oit, si conmence a plorer. 
« Sire, dist elle, biaus Rois de majesté, 
Qui en la crois laissaz ton cors pener, 
Garis mon cors de mort et d'afoler, 
Buevon mon fil, Belissant au vis cler, 
Cil glouz ne noz honnisse. » 

Or fu li rois corresouz et dolans, 
Et Hardréz fu baus et liés et joians. 
Par ces monstiers envoie ses serjans 
Et fait haster ces messes qui sont grans. 
Se tierce passe miedis en avant, 
Dont seit il bien que finéz est li champs. 
Mais n'ira mie del tout a son talant. 
Ou voit le roi, se li dist fierement : 
« Drois empereres, ma bataille demant. 
Fuïs s'en est Amiles voirement, 
En cest païs ne venra mais awan. 
Faitez ardoir la bele Belissant, 
Buevon ton fil et ta fame ausiment ; 
Or i parra de la justice grant, 
Mais d'unne chose me vois moult merveillant, 
Que la roïne me vait si ramposnant. 
En Deu me fi, le Gloriouz puissant. 
Ja ainz n'iert vespres ne li solaus couchans, 
Ja la verrai ardoir an feu ardant. » 
La damme l'oit, si plore tanrement. 
« Hé ! Dex, dist elle, qui formas toute jant 
Et conmandas au baron Abrahant 
Que sacrefice feïst de son anfant, 
Il le volt faire tant fu en voz creant, 
De vers le ciel vint uns angres volant 
Qui li toilli et l'espee et l'anfant, 
Si l'emporta enz el ciel maintenant 
En paradis avec les Innocens ; 
Et si nasquis de Virge en Bethleant, 
La voz requistrent li troi roi voirement 
Et aportarent o euls offrande grant : 
Mirre et encens et or par bon talant ; 
Trois ans alastez vos amis praechant, 
O vos apostres cenastez liemant, 
Enz ens desers, ou jeünerent tant ; 
Le jüesdi absolu qui est grans 
Lavas lor piés chascun moult liement ; 
Judas li fel, li traïtres puslans, 
Si voz vendi a la gent mescreant 
Trente deniers, qu'il n'en ot plus arjant, 
De nuit voz prinrent a la chandeille ardant, 
La voz baisa Judas par boisemant 
Por demonstrer de voz connoissement ; 
Lors fustez mis en la crois asprement, 
De joins marraiges et d'espinnes poingnans 
Voz coronnerent celle mauvaise jant, 
Et por voz faire encor plus angoissant 
Vo cors percierent d'unne lance tranchant, 
Sanc ot et eve de vo costel issant ; 
Longis, qu'ainz n'ot veü en son vivant, 
Terst a ses iex, si ot alumement ; 
Nicodemus voz coucha douchement 
En un sepulcre que fist faire moult grant ; 
Voz surrexistez au tierz jor voirement, 
Anfer brisastez, ce sevent li auquant, 
Les tiens amis en gietas voirement, 
Montas el ciel en ton saint mandement, 
Ou ja traïtres n'avra harbergemant 
Ne faus traïtres n'i avra chasement, 
Ne faus jugierres nesun habitement : 
Si com c'est voirs, biaus Peres, Rois puissans, 
Et gel croi, lasse ! sans nul mescroiement, 
Moi garissiéz de mort et de tormant, 
Buevon mon fil, ma fille Belissant, 
Cil glouz ne noz honnisse. » 

Or fu li rois corrouciéz et plains d'ire, 
Hardréz fu liés et joians, li traïtres. 
Dex li envoit la male mort soubite ! 
Ou voit le roi, se li conmence a dire : 
« Drois empereres, fuïs s'en est Amiles, 
En ceste terre ne revenra il mie. 
Faitez ardoir ma damme la roïnne, 
Buevon ton fil et Belissant ta fille. 
Or i parra de la vostre justice. » 
Et dist li rois : « Il ne m'estordront mie. » 
La damme l'oit, parfondement souzpire. 
« Hé ! Dex, dist elle, qui fuz nés de la Virge 
Et le pain d'orge menjastez a la ceinne, 
Vostre maisnie fu de voz esbaudie : 
Si com c'est voirs, Dame sainte Marie, 
Bien le croi, lasse ! sans nulle tricherie, 
Moi gardéz, Damme, d'afoler et d'ocirre, 
Buevon mon fil et Belissant ma fille. » 
Si com elle ot sa proiere fenie, 
Si resgarda endroit hore de prime, 
Si vit venir Ami par la chaucie. 
Voit le la damme, moult en est esjoïe. 
Hardré apelle, si li conmence a dire : 
« Sire Hardré, nel lairai nel voz die, 
Moult voz iert ores celle chiere abaissie. 
Ancui avréz celle teste tranchie 
Et celle pance estroee et percie. » 
Sonnent cil saint de par toute la ville 
De Saint Victor et des autres eglises, 
Et cil et tuit li autre. 

Quant la damme ot finee sa proiere, 
Si vit venir Ami par la charriere, 
L'escu au col et la broingne doubliere. 
Voit le la damme, forment fu esjoïe ; 
Hardré apelle, si li conmence a dire : 
« Or voz voi moult celle chiere abaissie. » 
La bonne damme forment le contrarie : 
« Hardré, traïtres, li cors Deu te maudie ! 
Quant le cuer as si plain de felonnie, 
Bien ai fiance en Deu le fil Marie 
C'ancui avraz celle teste tranchie 
Et celle pance estroee et percie. 
Voz n'eschaperéz mie. » 

Li cuens Amis fu moult gentiz et fiers. 
Il ne vint mie com hom trop esmaiéz, 
Et Hardréz fu dolans et corrouciéz. 
Or i vont tuit serjant et escuier. 
Li cuens Amis qu'est moult bons chevaliers 
Est descendus desoz un olivier ; 
Nostre empereres le vit, si fu moult liés, 
Encontre vait de gréz et volentiers, 
Et la roïnne o le cors afaitié. 
Ami saluent par moult grans amistiés, 
Et dist li cuens : « Grans mercis en aiéz ! 
De par Jhesu, Nostre Pere dou ciel, 
Drois empereres, ma bataille requier. 
Ancui voldrai ma damme chalongier, 
Se Jhesu plaist, le Gloriouz dou ciel, 
Envers Hardré le cuivert renoié. 
Mon encïant, au brant forbi d'acier 
Le cuit je si malement atirier, 
Trestouz les membres et la teste tranchier, 
Se Dex m'est en aïe. » 

Nostre empereres descent desoz un pin, 
On li aporte un faudestuef d'or fin, 
Li empereres de France s'i assist. 
Isnellement fait les cors sains venir, 
Sor une table la chasce saint Denis, 
Des Innocens i ot préz que de dis, 
Chieres reliques i ot de saint Martin. 
Qui s'i parjure malement est baillis, 
N'istra dou champ tant qu'estera honnis. 
Premierement parla li fiuls Pepin : 
« Franc chevalier, dist Charles li gentiz, 
Ceste bataille ne voil maitre en oubli, 
Faite sera, par Deu qui ne menti. 
Je nel lairoie por mil livres d'or fin, 
Ansoiz iert faite sans nesun contredit. » 
Et dist Hardréz : « Biaus sire, et je l'otri 
Et par devant ces chevaliers le di : 
Qui vaincus iert, pendus soit le matin, 
Ne soit raiens ne d'argent ne d'or fin, 
Ne n'ait secors de parens ne d'ammis. » 
Et dist li rois : « Hardré, bien avéz dit. 
Si m'aït Dex, tout ainsiz sera il. » 
Ce dist li rois : « Et li saint qui sont ci. » 
Quant li rois l'ot et juré et plevi 
Hardréz l'entent, touz li sans li fuï. 
Des or li poise que il ot ainsiz dit, 
S'il fust vaincus ne fust au desoz mis, 
Qu'ancor poïst a raenson venir. 
Par le poing destre ala saisir Ami, 
A sa vois clere a escrier s'est prins : 
« Or entendéz, Charle li fiuls Pepin, 
Et voz trestuit li grant et li petit, 
Si m'aït Dex et li saint qui sont ci 
Et tuit li autre confessor et martyr, 
Que cest vassal, que par la main tieng ci, 
Qu'o Belissant nu a nu le reprins 
Si faitement com fame a son mari, 
Et la folie toute suz li fist il, 
Par quoi franc home l'en doivent tuit haïr. 
Se Dex m'aït, que tout ainsiz fu il. 
- Glouz, dist li cuens, voz i avéz menti. 
Si m'aït Dex et li saint qui sont ci, 
Qu'o Belissant ne couchai ne dormi, 
Sa blanche char nu a nu ne senti, 
Se Dex me laist de cest champ issir vif 
Et sain et sauf arriere revertir. » 
Belissans fu en palais mauberin, 
Par la fenestre le sairement oï. 
Lors dist en bas la pucelle gentiz : 
« Ahi ! dist elle, frans chevaliers de pris, 
Entre ses dens que nus ne l'entendit, 
Si m'aït Dex que tout ainsiz fu il 
Com Hardréz l'a et juré et plevi, 
Que il n'i a d'un tout seul mot menti. 
Amiles sire, cil Dex qui ne mentit 
Voz puist garir par la soie merci, 
Cil glouz ne voz honnisse. » 

Or ont li conte lor sairemens juré, 
Il se corrurent fervestir et armer. 
Ami adoubent li chevalier menbré, 
Il ceinst l'espee au senestre costel, 
A son col pent un fort escu listé, 
En son poing prinst un roit espié quarré. 
Sainne trespasse desoz Paris enz prés. 
Li rois i va o son riche barné 
Et la roïnne sor un murl sejorné 
Por la bataille veoir et esgarder. 
Hardré adoubent ses riches parentéz, 
Il vest l'auberc, si a l'iaume fermé, 
Ceinte a l'espee a son senestre léz, 
Monte an la selle dou destrier sejorné, 
A son col pant son fort escu listé, 
Et en son poing un roit espié quarré. 
Sainne trespasse desoz Paris enz prés ; 
Li bons chevax ne pot outre passer, 
Ainz trebucha et li glouz est verséz. 
Belissans fu enz an palais listé, 
Par la fenestre avoit son chief bouté, 
A sa vois haute conmensa a crier : 
« Par Deu, traïtres, avant est li autéz, 
Encor convient vostre offrande porter. » 
Hardréz l'antent, le sens cuida desver, 
Puis remonta el destrier sejorné, 
S'en est venus desoz Paris enz prés 
Ou grans iert la bataille. 

Or sont li conte enz ens prés verdoians, 
D'ambesdouz pars lor fist on rans moult grans. 
Nostre empereres an fait crier son ban, 
Que il n'i ait chevalier ne serjant 
Qui die mot sor les membres perdans 
Tant que li uns en sera recreans. 
Les destriers hurtent des esperons tranchans, 
Grans cops se donnent sor les escus devant, 
Les lances brisent, li arson vont rompant, 
Qu'il s'entr'abatent ambedui enz el champ. 
Or sont andui par terre. 

Or sont li conte andui cheü envers, 
Amis trebuche, li fel Hardréz apréz. 
Hardréz relieve et Amis saut en piés. 
Hardréz a trait l'espee dont brun sont li coutel, 
Vers Ami cort les grans saus conme cers, 
Si le feri des grans cops en travers. 
Seissante mailles li rompi dou hauberc, 
Puis li a dit : « Dant Amile, fox sers, 
Mon encient voz ai feru de préz. 
Mar i feïstez Belissant le cembel 
Par desoz la chemise. » 

Li cuens Amis a la chiere membree 
Mautalent ot dou lait cop et dou lerre. 
Il trait l'espee qui fu d'or enheudee 
Et fiert Hardré sor la cercle doree. 
La destre oreille li a dou chief sevree, 
Jus a la terre li a toute portee, 
Puis li a dit parole ramponee : 
« Par Deu, Hardré, ceste avéz mal gardee, 
A bonne piece n'iere mais resanee. 
La fille Charle mar la veïstez nee. 
Mon cors deffanz au tranchant de l'espee 
Qu'ainz une nuit ne fu vers moi privee, 
Par quoi mauvaise deüst iestre clammee 
La bele fille Charle. » 

Quant voit Hardréz que l'oreille a perdue, 
De mautalent touz li cors li tressue. 
Il trait l'espee dou fuerre toute nue, 
Vers Ami cort, putement le salue, 
Que de l'espee, qui fu devant aigue, 
Le fiert devant dou bout en la veüe. 
Li cuens s'abaisse a cui Dex fist aiue, 
Par les oreilles est l'espee corrue 
Entre la coiffe et la teste pelue, 
Que par derriere est l'espee corrue. 
Et dans Hardréz fierement s'esvertue, 
A lui la saiche, mais ne l'a pas eüe. 
Outre s'en passe, n'i fait arresteüe. 
Grant paor ont tuit cil qui l'ont veüe, 
Qu'il cuident bien qu'an chief li soit ferue. 
A Belissant trestouz li sans remue. 
« Lasse ! dist elle, mar fui onques veüe, 
Quant por moi est tex bataille randue. 
Miex fust, par Deu, que je fuisse fondue, 
Arse en un feu ou a coutiaus fandue. 
Hé ! cuens Amiles, Dex voz face hui aiue ! 
Vostre proesce qu'est elle devenue ? 
Tant soloit iestre et doutee et cremue. 
Se tu le vainz, touz jors serai ta drue. 
Onques ne fu a tort si mescreüe. » 
A icest mot est pasmee cheüe, 
Tant fort se pasme, por morte l'ont tenue. 
Plorent les gens les grans et les menues 
Tout por la fille Charle. 

Li cuens Amis a la nouvelle oïe 
De Belissant qui por li brait et crie. 
De grant pitié li cuers li atanrie, 
Il tint l'espee dont li aciers brunnie 
Et fiert Hardré dou pommel léz l'oïe 
Si ruiste cop, touz li poins li fremie, 
Et que l'espee li est dou poing saillie. 
A terre chiet et Hardréz l'a saisie. 
Quant il la tint, moult forment s'en escrie : 
« Par Deu, Amiles, n'en porteréz la vie. 
Mar acointastez Belissant vostre amie, 
Chier voz vendrai la soie druerie. » 
Il tint l'espee qu'a la terre ot saisie 
Et fiert le conte sor l'iaume de Pavie 
Si ruiste cop que ne l'espargne mie 
Et que l'espee, qui el hiaume estoit mise, 
Por le grant cop est dou hiaume saillie. 
Ainz qu'elle fust a la terre abaissie, 
L'avoit li cuens et prinse et empoingnie. 
Ne fust si liés, qui li donnast Pavie 
Ne tout Verziaus ne trestoute Yvorie. 
Ou voit Hardré, fierement li escrie : 
« Sire traïtres, se Dex me beneïe ! 
La vostre espee a la moie est changie. 
Mar l'aportastez en ceste praerie, 
Mien anciant n'en porteréz la vie, 
Ainz averoiz celle teste tranchie 
Tout por la fille Charle. » 

Li cuens Amis tint l'espee tranchant, 
Si fiert Hardré sor son elme luisant, 
Que flors et pierres contreval en descent, 
Fausse la coiffe de l'auberc jazerant, 
Sor le visaige li ruistes cops descent 
Que le destre oil li abatit an champ ; 
Sor la poitrine dou blanc hauberc li pant. 
Voit le li cuens, si le va ramponant : 
« Par Deu, traïtres, or voz va malement, 
Que d'unne part voz voi or nonvoiant. 
Voz mar veïstez la bele Belissant, 
La fille Charle le riche roi puissant. 
Voz en perdréz la teste. » 

Or fu Hardréz durement esmarris 
Quant un sien oil vit cheoir a son pis. 
Il tint l'espee qui fu au conte Amis, 
Si fiert le conte devant enmi le piz. 
Par un petit que il ne l'abatit. 
Ne fust l'aubers qui iert fors et treslis, 
Tout l'eüst mort li cuivers maleïs. 
Or se combatent com mortel annemi, 
Quant li vespres aproche. 

Or sont li conte ambedui enz el pré, 
Onques l'uns l'autre ne pot le jor mater. 
La flors de France a Charlon apellé. 
« Sire, font il, a noz en entendéz, 
Une parole voz volummez conter. 
Annuit mais faitez ces barons desarmer 
Jusqu'a demain que li jors parra clers ; 
Atout lor armes el champ les remetréz. » 
Et dist li rois : « Si com voz conmandéz. » 
Isnellement les fait li rois sevrer 
Et departir et lor armes oster. 
Ainz nes laissierent en nul leu arrester 
Tant que il vindrent a Paris la cité. 
Isnellement les a on desarméz, 
Des chiés lor ostent les vers elmes gemméz, 
Puis s'en remontent el palais principel. 
A une table sont assis por souper, 
Moult bel mengier lor a on apresté. 
Li cuens Amis se contient conme ber, 
Asséz menja, que le jor ot juné. 
Et Hardréz fu, li traïtres, anfléz, 
Il ne menjast por les membres coper. 
En une chambre s'en est li gloz entréz, 
Un sien filluel a devant lui mandé, 
Et cil i vint quant il l'ot conmandé. 
Quant il le voit, si l'en a apellé : 
« Filleus, dist il, je voz ai moult amé, 
Mais d'unne chose ai fait grant lascheté, 
De fillolaige ne voz ai point donné. 
Or le voz voil bel et gent presenter, 
Mais une chose voz di je par verté : 
Tant com je poi traïr et encuser, 
Si m'ama Charles et si fui ses privéz. 
Or voz pri je que faciéz autretel. 
Mauvaisement, filleus, m'est encontré, 
Tout le visaige ai je desfiguré. 
A bonne piece n'iere mais resanéz, 
Mais par l'apostre cui Dex donna bon gré, 
Mors est Amiles, se gel puis encontrer 
Demain en la bataille. » 

« Je te chastoi, biaus filleus Aulori, 
Que n'aiez cure de Dammeldeu servir, 
Ne de voir dire, se ne cuides mentir. 
Se vois preudomme, panse de l'escharnir, 
De ta parole, si tu puez, le honnis. 
Ardéz les villes, les bors et les maisnils. 
Metéz par terre autex et crucefiz. 
Par ce seréz honoréz et servis. 
- Ne t'esmaier, parrins, dist Auloris. 
Bien a passé trois ans touz acomplis 
Que de bien faire ne fui volenteïs, 
Mais de mal querre sui touz amanevis. 
Mors est Amiles, ne voz esmaiéz si. 
Par Deu, bien le me samble. » 

Li fel Hardréz jut la nuit en tristor 
Jusqu'au matin que clers parut li jors. 
Li cuens Amis se dressa contremont, 
En son dos vest un hermin pelison, 
Vient au monstier, s'a faite s'orison, 
Un anel d'or i a offert le jor, 
Puis s'en repaire a son ostel el borc. 
Il vest l'auberc, lace l'elme reont, 
Ceinte a l'espee au senestre giron, 
Monte en la selle dou destrier arragon, 
A son col pant un escu a lyon, 
N'ot nulle lance que brisies les ont. 
Sainne trespasse desoz Paris au pont. 
Li rois i va et li autre baron 
Et la roïnne sor un murl arragon. 
Fransois armerent le traïtor felon 
De blanc hauberc et d'iaume point a flor. 
Ceinte a l'espee dont a or est li pons, 
Monte en la sele dou bon destrier gascon, 
A son col pant un escu a lyon, 
Dist tel parole qui le greva le jor : 
« Ier fiz bataille el non dou Criator, 
Hui la ferai el non a cel seignor 
Qui envers Deu nen ot onques amor. 
Ahi, diables ! com ancui seraz prouz. » 
S'arme et son cors a conmandé a touz. 
Sainne trespasse Hardréz li traïtors, 
Voit le li cuens, si l'en prinst grans paors. 
« Dex, dist il, Peres qui formas tout le mont, 
Meïs saint Pierre el chief de Pré Noiron 
Et convertiz saint Pol son compaingnon 
Et Daniel garis en la fosse au lyon, 
Si com c'est voirs et noz bien le creons, 
Me doingniéz voz ocirre cel glouton, 
Qu'encor revoie le mien chier compaingnon 
Qui est a Blaivies en ma meillor maison. » 
Ainsiz le dist que ne l'entendi on, 
Puis trait l'espee dont a or est li pons, 
Le destrier broche des tranchans esperons, 
Et fiert Hardré un grant cop a bandon 
Entre l'auberc et l'iaume point a flor. 
A un seul cop li trancha le chief tout, 
Jus a la terre est trebuchiéz li glouz. 
Li rois le voit et li autre baron. 
« Vassax, dist il, sa venéz jusqu'a nouz, 
Si voz donrai ma fille. » 

Li cuens Amis fu moult gentiz et ber, 
Onques le roi ne deingna esgarder 
Ne ses paroles ne volt ainz escouter, 
Ainz vint a Sainne, si est outre passéz, 
De l'autre part est descendus enz prés. 
Oste sa sele, ses chevax est witréz, 
Puis l'a remise et si est remontéz, 
Si s'apuia a ses arsons doréz. 
A sa vois clere se prinst a escrier : 
« Je voz deffi, drois empereres ber. 
Mal guerredon me voliiéz donner 
Por la mensonge dou traïtor Hardré. 
Se Dex me laisse a Blaivies retorner 
Au compaingnon et je le puis trouver, 
En cest païs noz verréz retorner. 
Ne voz lairons ne chastel ne cité 
Ne borc ne ville ne nulle fermeté. » 
Quant li baron l'oient ainsiz parler, 
Li chevalier ont a Charlon parlé : 
« Drois empereres, se l'en laissiéz aler 
Au compaingnon, se il le puet trouver, 
En ceste terre les verroiz retorner. 
Ne voz lairont donjon ne fermeté 
Ne borc ne ville ne chastel ne cité. 
Se il voz plaist, faitez le retorner 
Et vostre fille Belissant li donnéz 
Et tant dou vostre qu'il voz en saiche gréz. 
Mal guerredon li voliiéz donner 
Por les mensonges au traïtor Hardré, 
Dont l'arme soit maudite. » 

Quant li rois oit et les fais et les dis 
Que li baron li disoient ainsiz, 
Isnellement au bon cheval s'est prins, 
Fiert soi en l'eve que guéz ne fons n'i quist, 
Apréz le conte s'en vient touz ademis. 
Li gentiz cuens l'atent enz el chemin ; 
Voit le li rois, par la resne le prinst. 
« Vassal, dist il, ne voz mouvroiz de ci, 
Ainz en venréz avec moi a Paris. 
Ber, pran ma fille par la toie merci, 
Frere seroiz, voz et Bueves mes fiz. 
- Non ferai certez, ce li respont Amis, 
Car dans Hardréz fu bien de cest païs, 
Asséz i a et parens et couzins, 
En traïson m'avroient tost ocis. » 
Et dist li rois : « En pardon l'avéz dit. 
Contre un des siens en i a des miens mil. 
Ancui verréz com li cors iert honnis 
Et traïnéz, ne voz en quier mentir. » 
Il s'en repairent a la cort a Paris 
Et descendirent au perron soz le pin, 
Puis en montarent el palais mauberin. 
Isnellement desarmerent Ami, 
Dou chief li ostent le vert elme burni, 
Se li desceingnent le brant d'acier forbi, 
Dou dos li traient le bon hauberc treslis, 
Saingles remest en bliaut de samis. 
Grant joie mainnent an palais mauberin 
Trestuit ensamble li chevalier gentil. 
Dex, com mainnent grant joie ! 

Li rois apelle Ravinnel de Mont Nuble, 
Un escuier de moult male nature. 
Pire iert des autres, onques n'i ot mesure. 
« Va, si me quier tes compaingnons et huche, 
N'en laissier nul en chemin ne en rue. 
La char Hardré voz convient a destruire, 
Traïnéz soit par champ et par couture 
Tant qu'il n'ait mais robe ne vesteüre. 
Desor un pel soit sa teste ferue, 
Tant l'i laissiéz qu'escouffle la menjussent. 
Belissant bele, Dex voz a fait aiue, 
Servéz Amile com sa fame et sa drue. 
Riviers li doins, s'il devant moi voz jure, 
Ma grant cité desor l'eve de Dunne 
Dont dis mille home me servent a droiture, 
Quant moi vient a besoingne. » 

Li cuens entent et le dit et le don. 
« Dex, dist il, Peres, par ton saintisme non, 
Saint Pierre mis el chief de Pré Noiron, 
Jonas sauvas el ventre dou poisson, 
Et Daniel en la fosse au lyon, 
Sainte Susane garis dou faus tesmoing ; 
Si com c'est voirs et noz bien le creons, 
Conseilliéz moi, Peres de tout le mont. 
Ja prins je fame au los de mes barons 
Que n'a si bele chevaliers en cest mont. 
Se je preing autre, Dex, de moi qu'iert il dont ? 
Or jurrerai en non mon compaingnon, 
La penitance en ferai jusqu'an som, 
Ja nel savra ma fame. » 

Nostre empereres fu moult fiers et nobiles, 
Isnellement fait venir les reliques, 
Sor une table la chasce saint Denise, 
Des Innocens i ot bien jusqu'a quinze. 
Ou voit le conte, se li conmence a dire : 
« Sire vassax, venéz jurer ma fille. » 
Et dist li cuens : « Volentiers, biaus douz sire, 
Mais je serai venus de Blaivies primes, 
Dou compaingnon cui j'ai ma foi plevie, 
Par tel couvent que voz m'orroiz ja dire, 
Que revenrai dedenz jor quarantisme. 
Lors ferai ce qu'il voz plaira, biax sire. » 
Et dist li rois : « Ainsiz ne di je mie. 
Laissiéz Ami, vos n'iréz ores mie, 
Qu'il est preudom et chevaliers nobile, 
Si sera bien de voz la compaingnie. » 
Et dist li cuens : « Dont jurrai je folie. 
Puis quel voléz, or jurrai vostre fille. 
Si m'aït Dex et ces saintes reliques 
Qui sor cel paile sont couchies et mises, 
D'ui en un mois, se Dex me donne vie, 
A son conmant iert espoussee et prinse. » 
Et dist li rois : « Ce ne voz di je mie, 
Ainz la panréz, frans chevaliers nobile. » 
Envis le fait, mais ne l'ose desdire. 
Belissans l'oit, la cortoise meschinne, 
Entres ses dens enconmensa a dire : 
« Dex t'en prest le barnaige ! » 

Savéz, seignor, quex chose est de couvent ? 
Des que li hom prent fame loiaument, 
moult fait que fox quant il sa foi li ment. 
Li cuens Amis ot fait son sairement, 
De vers le ciel vint uns angres volant, 
Desor l'espaule Ami de maintenant 
S'assist li angres, sachiéz certainnement, 
Onques nel virent ne li rois ne sa gent. 
Enz en l'oreille li conseilla forment : 
« Di va, Ami, com te voi nonsaichant ! 
Tu preïz fame au los de tes parans 
Que n'a plus bele chevaliers ne serjans. 
Hui jures autre, Deu en poise forment. 
Moult grans martyres de ta char t'en atent : 
Tu seras ladres et meziaus ausiment, 
Ne te parront oil ne bouche ne dent, 
Ja n'i avraz aïde d'ami ne de parent 
Fors d'Yzoré et d'Amile le gent. 
- Je n'en puis mais, bonne chose, va t'en. 
La moie char, quant tu weuls, si la prent 
Et si en fai del tout a ton conmant. 
Belissant bele, juréz, je vous atanz. 
- Sire, dist elle, orendroit maintenant 
Tout a vostre devise. » 

La fille Charle s'estut a genoillons : 
« Seignor, dist elle, franc chevalier baron 
Car deviséz por moi ceste raison. 
- Volentiers, damme, uns chevaliers respont. 
Voz jurreréz orendroit a bandon 
Que voz panréz Amile le baron 
Au loëment d'Ami son compaingnon, 
Ne antr'euls douz ne meteréz tanson. 
- Sire, dist elle, volentiers le jurronz : 
Si m'aït Dex et li saint qui ci sont, 
Que je panrai Amile le baron 
Au loëment d'Ami son compaingnon, 
Ne entr'euls douz ne mouvrai ja tanson. » 
Li cuens Amis fu chevaliers preudom, 
Il en apelle la maisnie Charlon : 
« Seignor, dist il, adoubéz voz, baron, 
Que l'empereres m'a prestéz compaingnons 
Por aler jusqu'a Blaivies. » 

Nostre empereres si fist moult a loer. 
Ou voit le conte, prinst l'en a apeller : 
« Vassax, dist il, de folie parléz. 
Ne voz mouvréz huimais de la cité 
Jusqu'a demain, que il iert ajorné ; 
Chargerai voz cent chevaliers arméz, 
Seür porroiz par le païs aler, 
Poi douteroiz la maisnie Hardré. » 
Et dist li cuens : « Si com voz conmandéz. » 
La nuit i jurent desci a l'ajorner. 
Li cuens Amis s'est par matin levéz, 
Il en apelle ses chevaliers menbréz : 
« Seignor, dist il, aléz voz adouber. » 
Et cil respondent : « Si com voz conmandéz. » 
Les seles mistrent es destriers sejornéz, 
Bueves li anfes les convoia asséz 
Une grant lieue, puis s'en est retornéz. 
Va s'en Amis li gentiz et li bers, 
Si en mainne la damme. 

« En non Deu, sire, ce dist Garniers li saiges, 
Quant noz venrons a la cité de Blaivies, 
Feréz vos noces riches et honorables, 
Et enapréz, quant elles seront faitez, 
Droit vers Riviers en iroiz le rivaige, 
Si saisiréz vos honors et vos marches 
Que l'an voz a donnees. » 

Li cuens Amis entra en son chemin, 
Celui qui va de Blaivies a Paris, 
Passa Torainne et Poitiers autressi, 
A Saint Jehan sont venu d'Angeli, 
La nuit i jurent li chevalier gentil 
Desci au jor que il fu esclarci. 
De lor jornees ne sai compe tenir. 
Un mardi vindrent a Blaivies la fort cit, 
Virent les nés de vers Bordiax venir, 
Les voiles droitez ou li mast sont assiz. 
« Dex, dist li cuens, qui onques ne mentis 
Com ceste ville siet en riche chemin ! 
Bien ait de Deu li rois de Saint Denis 
Qui me donna Lubias au cler vis. » 
A pié descent dou bon destrier de pris, 
Ses homes en apelle. 

« Seignor baron, ce dist Amis li ber, 
Noz n'enterrons huimais en la cité 
Jusqu'a demain que li jors parra clers, 
Que a grant joie i voldrommez entrer. » 
Ici lairons dou conte Ami ester. 
A pié descendent des destriers sejornéz, 
Iluec tendirent et pavillons et trés ; 
La nuit i jurent desci a l'ajorner. 
D'euls voz lairai ici endroit ester, 
Au conte Amile voldrommez retorner. 
Son compaingnon a prins a regreter : 
« Sire compains, ou iestez voz aléz ? 
Ier fu li jors que m'eüstéz nommé 
Que voz deüstez venir et retorner. 
Or sai je bien qu'a fin iestez aléz, 
Ocis voz a li traïtres Hardréz. » 
Puis resgarda tout contreval les prés, 
Si vit les loges, les pavillons, les trés : 
« Hé las !, dist il, or ai je trop regné ! 
Ce est li rois qui me vient afoler, 
Que Lubias est parente Hardré. 
Mais tant est bonne ceste bele citéz 
Et enforcie de legiers bachelers, 
Mien anciant, ne l'i lairont entrer. 
Se Dex m'aït, mauvaistié ai pansé. 
Or nel lairoie por les membres coper, 
Se Dex m'aït, que n'aille a euls parler, 
Veoir qu'il sont et de quel terre né. 
Miex ainz morir que gel lais poraler, 
Quant mes compains en est a mort livréz. 
Las ! n'en verrai mais mie. » 

Li cuens Amiles fu moult gentiz et fiers, 
Il vest l'auberc, si a l'iaume lacié, 
Ceinte a l'espee, si monta el destrier, 
A son col pent un escu de quartier, 
Et en son poing un roit tranchant espié. 
Onques nel dist serjant ne escuier, 
Nes Lubias nel volt il pas nuncier. 
Parmi la porte s'en ist touz eslaissiéz. 
Li cuens Amis enmi le pré se siet, 
La fille Charle le tenoit embracié, 
Il ne la volt acoler ne baisier. 
Le compaingnon avoit il forment chier, 
Bien le connut sor l'aufferrant corsier. 
« Vassax, dist il, moult par iestez or fiers. 
Voléz noz voz la ville chalongier ? » 
Li cuens l'entent, si le connut moult bien, 
Celle part vint corrant touz eslaissiéz, 
A pié descent de l'aufferrant corsier, 
Trenche les las de son elme vergier, 
Le blanc hauberc lait couler a ses piés. 
Il s'entrecorrent acoler et baisier, 
De lor nouvelles se voldront acointier, 
Que beles sont a dire. 

Or sont li conte andui el pré assiz. 
Qui les veïst baisier et conjoïr, 
Dex ne fist home cui pitié n'en preïst. 
« En non Deu, sire, ce dist li cuens Amis, 
Je voz ai mort Hardré vostre anemi, 
Si voz amaing Belissant au cler vis. 
Voz la panréz, que li rois le m'a dit. » 
Amiles l'oit, moult joians en devint, 
Lors s'entrecorrent baisier et conjoïr. 
« En non Deu, sire, li cuens Amiles dist, 
Le mien couvine voz ravrai je tost dit. 
Léz ta moillier me couchai je dormir. 
Il n'a si bele en seissante païs, 
Moult m'esmerveil com en poéz souffrir. » 
Amis l'entent, s'en a gieté un ris, 
Lors se recorrent baisier et conjoïr. 
La fille Charle en giete un grant souzpir : 
« Seignor, dist elle, por les sains que Dex fist, 
Si voz sambléz d'aler et de venir 
Et de la bouche et des iex et dou vis 
Que je ne sai li quex est mes maris. » 
Amis l'entent, s'en a gieté un ris, 
Enz an l'oreille a conseillier li prinst : 
« En non Deu, damme, mes compains qui ci vint, 
Se Dex m'aït, cist iert vostre maris. 
Ne voz ai pas erré com annemis. 
- En non Deu, sire, mais com charnex amis, 
Par voz sui honoree. » 

La nuit le laissent desci a l'aube clere, 
Que Belissant ont au monstier menee. 
Li cuens Amiles l'a iluec espousee. 
El palais montent sans nulle demoree, 
Grans noces firent li fil des franches meres, 
Com li cuens prinst la damme. 

La nuit laissierent, desci a l'aube i furent, 
Qu'il destendirent les trés et les aucubes 
Et rechargierent les sommiers et les murles, 
L'or et l'argent, les riches vesteüres, 
Parmi la porte entrerent a droiture. 
Et Lubias est encontre venue. 
Ou voit Ami, si l'a amenteüe : 
« Qui sont ces gens qui viennent par ces rues ? » 
Dist li cuens : « Damme, ne soiéz esperdue, 
C'est la gens Charle a la barbe chenue, 
Ces ameroiz, se de moi avéz cure. 
- Volentiers, sire, mais que seüre fuisse 
Qu'en vostre lit anquenuit me geüsse, 
Que n'i fust mise la vostre espee nue. 
Dist li cuens : « Damme, bien seroit mais mesure ; 
Mais les dolors ai je moult grans eües, 
Parmi le cors me sont outre corrues. 
La merci Deu, or me perdent et fuient. » 
Ez Belissant qui descent de la murle, 
Et Lubias est encontre venue. 
Cortoisement l'unne l'autre salue, 
Lor amistiéz fu moult tost desrompue, 
Ainz qu'il fust vespres ne la nuis fust venue. 
Sus an palais montarent a droiture, 
Assez i ot des poons et des grues, 
Cil jougleor violent et taburnent, 
Onques tex joie ne fu ainz mais veüe 
Com de la fille Charle. 

Li cuens Amis s'en est aléz couchier, 
Dejouste lui Lubias sa moillier. 
Quant gabé ont asséz et delitié 
Et tout ont fait quantque an lit afiert, 
La male damme l'en prinst a arraisnier : 
« Sire, dist elle, moult me puis merveillier 
De dant Amile vostre compaingnon chier, 
Qu'envers Hardré se combatit l'autrier. 
Uns siens serjans me jehi le pechié, 
Qu'en la bataille ot un aubalestrier, 
Hardré feri d'unne saiete el chief, 
Mort l'abatit dou bon corrant destrier. 
Li cuens Amiles vint la touz eslaissiéz, 
Si traist l'espee et li copa le chief, 
Contre la terre le sot il bien couchier. 
Mais par l'apostre c'on a Romme requiert, 
Se je vif tant que veingne a l'esclairier, 
Il n'en menra ne murlet ne sommier, 
Ainz le ferai en ma chartre lancier, 
Damme sui de la ville. » 

Li cuens Amis fu moult gentiz et ber, 
Il ne volt mie souffrir ne endurer 
Dou compaingnon c'on en deïst vilté. 
Au matinnet, quant il fu ajorné, 
S'en est venus chiés Gautier a l'ostel, 
Son compaingnon en prinst a apeller : 
« Sire, dist il, des or mais voz levéz, 
Faitez vos homes garnir et conraer. 
Droit vers Riviers, s'il voz plaist, en iréz. 
Et saisiroiz toutes vos fremetéz. » 
Et cil respont : « Si com voz conmandéz. » 
Isnellement s'est vestus et levéz 
Et fist ses homes garnir et conraer. 
Parmi la porte issi de la cité, 
Va s'en Amiles, li gentiz et li ber. 
Ses chiers compains le convoia asséz 
Douz moult grans lieues, puis s'en est retornéz, 
Mais ainz se sont baisié et acolé, 
Plorant se departirent. 

Va s'en Amiles, li prouz et li chatainnes, 
O lui en mainne la fille Charlemainne. 
Passent les terres et les citéz estraingnes, 
Vinrent a Dunne, une eve desrubaine, 
Enz grans dromons et ens barges s'en entrent, 
Naigent et syglent li chevalier ensamble, 
Devant la porte arriverent il sempres. 
Cil de la ville moult grant joie en demainnent. 
Ez Amile en sa ville. 

Or fu Amiles a Riviers la cité. 
Cil de la ville li ont fait feauté, 
Que bien connurent Belissant au vis cler 
Et les barons qui au roi ont esté. 
Ici lairons dou conte Amile ester, 
Au conte Ami devommez retorner, 
Le vaillant conte de Blaivies la cité. 
Li dis a l'angle li est bien averéz : 
Moult li abaisse et angoisse li nés 
Et li retranche durement li parlers, 
Mais a grant piece n'en fu li cuens retéz, 
Quant Lubias le coilli en tel héz, 
La male damme, cui Dex puist mal donner, 
Que nel deingna veoir ne esgarder 
Ne de son cors servir ne honorer, 
Car de Deu nen ot cure. 

Un diemenge que il fu anuitié 
Li cuens Amis se fu aléz couchier. 
Il en apelle Lubias sa moillier : 
« Venéz jesir, damme, ne m'esveilliéz. 
- Sire, dist elle, je irai volentiers. » 
Toute vestue léz le conte s'assiet, 
De ses losenges le prinst a arraisnier : 
« Sire, dist elle, moult me puis merveillier. 
Voz me preïstez set ans ot avant ier. 
Dont estiiéz sains et saus et haitiéz, 
Or voz voi si dou tout affoibloier, 
Ne poéz mais aler ne chevauchier. 
Proier voz voil, sire, que me laissiéz 
Devant l'evesque, moult bien voz feriiéz. » 
Li cuens l'entent, le sens cuida changier. 
« Dame, dist il, bien m'avéz agaitié 
Et sormonté et del tout abaissié. 
La loi avéz a l'oisel dou rammier : 
Li fox l'agaite qui desoz l'aubre siet, 
Quel cuide panre sain et sauf et entier ; 
Miex li venist qu'il le ferist el chief, 
Si le plumast et eüst au mengier. 
Icelle loi avéz voz, par mon chief. 
Je voz cuidai servir et essaucier 
Conme la dame cui j'avoie a moillier. 
Or voz voi si del tout sauvaige et grief, 
A Deu m'en claim, le Glorioz dou ciel 
Qu'il m'en face venjance. » 

Or reparole Lubias a Ami : 
« Sire, dist elle, moult l'avéz en gros prins. 
Cuidiéz voz dont par mautalent jesir 
Ne envers Deu mener guerre n'estrif ? 
Tant com il weult est li hom sainteïs, 
Et quant il weult, venus est tost a fin. 
Ja ne verroiz passer mars ne avril 
Que tuit diront li grant et li petit, 
De grant malaige iestez plains et ensprins. 
Meziaus seroiz, ma foi voz en plevis, 
N'avroiz secors de parenz ne d'amis, 
Fors dou païs voz convenra fuïr. » 
Toute vestue fors dou lit resaillit. 
Dex, com iert irascue ! 

Icelle nuit le laissa Lubias 
Jusqu'au demain que li jors esclaira. 
Douz chevaliers de sa cort apella, 
Et cil l'en mainnent souavet et le pas. 
Devant l'evesque s'en ala Lubias, 
Ami encuse et trebuche et abat. 
Se le servist et joïst et amast, 
La sainte gloire en eüst en sa part. 
Maris et fame ce est toute une chars 
Ne faillir ne se doivent. 

Dist Lubias : « Sire evesques gentiz, 
Touz est malades et delgiéz mes maris. 
Or en panséz, sire evesques benis, 
Dou dessevrer entre moi et Ami. 
Je voz donrai mon murlet arrabi 
Et trente livres de deniers parisis. 
- Dex, dist l'evesques, qui onques ne mentis, 
Biaus tres douz Dex, merveilles puis oïr ! 
Se touz li mondes le pensast et jehist, 
Sel deüssiéz et celer et couvrir 
Conme la dame qui l'avoit a mari. 
Si m'aït Dex, li Rois de paradis, 
Nel voil par moi destruire. » 

Lubias fu de fol contenement 
Quant a l'evesque de la ville se prent : 
« Moie est la ville et l'annors qu'i apent, 
Ceste terre est a mon conmandement. 
N'i a evesque, ne face mon talent, 
Nus hom n'i a par maistrie noient. 
Laissiéz la croce, que je la voz deffenz. 
- Non ferai, damme, par le mien encient. 
S'envers Ami avéz nul mautalent, 
Guerpiz son lit, nel laissiéz por noient. 
Ne li tenéz ne foi ne sairement, 
Car ja l'avéz mentie. » 

Lubias est a l'evesque meslee, 
Et clers et lai de la ville le sevent. 
Tex ne s'en est encor garde donnee 
Qui l'esgarda com il vait par l'estree. 
Dist l'uns a l'autre coiement a celee ; 
« De mon seignor or esgardéz, compere, 
Gros a le nés, se li enfle la levre 
Et com l'a ores contremont rebiffee. 
Droit a ma damme, que mal est mariee. » 
Et Lubias si s'est tant poralee, 
As riches homes a donnees soudees 
Et as borjois piauls de martre affumblees, 
Icelle gens s'est el monstier entree 
Et tuit ensamble a l'evesque crierent : 
« Por qu'avéz voz nostre damme avillee, 
Qu'a un mezel l'avéz faite privee ? 
- Dex, dist l'evesques, quelle l'avéz trouvee ! 
Autre seignor voléz qui voz agree. 
Au matinnet soit ma damme aprestee, 
A trois evesques soit la chose mandee, 
Ci convient iestre a la prime sonnee. 
Au conte Ami soit la raisons monstree 
Et la parole en la sale pavee. 
Se Dex m'aït, li Glorioz, li Peres, 
Nel voil par moi destruire. » 

Au matinnet quant clere parut l'aube, 
Grans fu la cors des evesques touz quatre. 
Au conte Ami monterent en la sale. 
Quant il le voient, gentement l'en arraisnent : 
« Gentiz hom sire, com voz iestez malade ! 
Trestouz li cors et li membre voz ardent. 
Dex conmanda por voir que fuissiéz ladres. 
Quant voz morréz, que vostre arme soit salve ! 
- Dex, dist li cuens, gel preing en bonne grace, 
Mais car proiéz Lubias la gaillarde, 
Por amor Deu, le Pere esperitable, 
De son avoir un hospital me face 
Fors de la ville a la porte de Blaivies, 
Et si m'otroit le relief de sa table, 
Que je n'i muire a dolor et a glaive. 
Moult fera grant aumosne. » 

Li haut demainne et li prince meillor 
Lubias proient tuit ensamble le jor 
Que la vitaille li otroit par amors. 
Elle si fist maintenant oiant toz. 
Dex la honnisse, li Peres gloriouz, 
Que le couvent li failli elle tout. 
Dammeldex la maudie ! 

Li cuens Amis fu au dois apuiéz, 
Environ lui maint baron chevalier. 
« Seignor, dist il, faitez pais, si m'oiéz. 
En ceste ville qui moult fait a prisier, 
Je i ving certez bien a set ans entiers, 
Tost m'a cist maus encombré par pechié. 
Li roi meïsmez qui France a a baillier 
M'i ot donné Lubias a moillier, 
Ceste meschinne au gent cors afaitié. 
Elle est moult jone, voldra soi envoisier. 
S'elle mesprent, por Deu la chastoiéz. 
Un fil en ai, celui tenéz voz chier, 
Ce est Girars li dammoisiaus legiers ; 
Par lui tenréz voz terres et vos fiés. 
Et s'il i a serjans ne chevaliers 
Ne un ne autre ne prevost ne doien 
Qui envers moi ait fraite s'amistié 
Ne sairement descorpé par pechié, 
Si com on fait son seignor droiturier, 
De par Jhesu li pardoins le pechié ; 
Tel face a moi, que je mieus ne voz quier. » 
A ce que dist li vaillans chevaliers 
S'estoit pasmee sa tres fausse moilliers. 
Quant se relieve, si conmence a huchier : 
« Gentiz hom sire, tant dolans noz laissiéz ! » 
A ces paroles dient li chevalier : 
« Hé ! vaillans cuens, com tu noz lais iriéz 
Et corresouz, tristes et gramoiéz ! » 
A tant s'en pasment plusor por s'amistié. 
Lubias prinst un ostel qui fu viéz 
Par defors Blaivies, la le fist redrescier, 
Le conte Ami i voldra harbergier. 
Procession i fait grant li clergiers, 
Puis s'en retornent en la cité arriers. 
Dex com grant duel demainnent ! 

Or fu Amis touz seuls en l'abitacle, 
Touz corresouz et dolans et malades, 
Nus hom qui soit por voir ne l'i regarde. 
Girars ses fiz s'en donne souvent garde, 
N'ot que set ans, moult ot petit d'eaige, 
Et nonporquant s'ot il tant de coraige 
Qu'il prent le pain quant il puet sor la table, 
Porte son pere la fors en l'abitacle. 
Voit le sa mere, si le chose et menace, 
Qu'encontre terre et a poins et a paumes 
Le batra tant que i parront les traces. 
« Fiz a mezel, a delgiet et a ladre ! 
Ja n'iert uns jors que por lui ne voz bate. 
Ja ne verréz un mois apréz la Pasque 
Que sor le col te metrai tel parrastre, 
S'il ne te tue, il fera trop que lasches, 
Por l'ammor de ton pere. » 

L'anfes Girars parmi la sale fuit, 
Sor une table an monta en piés sus : 
« Or m'escoutéz, li viel et li chenu ! 
Moult a ma mere le mien pere souduit, 
Que ses malaiges ne fust awan seüz, 
Se Dex m'aït, se sa laingue ne fust. 
Fil a putain, fel traïtre, parjur, 
Qui consentistez qu'elle m'ait si batu. » 
Devant lui garde, si a choisi un fust, 
A son pooir le leva amont suz, 
Parmi les chiés en a quatre feruz. 
En fuies tornent li viel et li chenu, 
Dist l'uns a l'autre : « Cist s'est aperceüz. 
Dex le garisse, li Peres de lassuz ! 
Par lui ravronz nos terres. » 

L'anfes Girars avale les degréz, 
En la cuisine en est moult tost aléz, 
Un poon treuve rosti et empevré. 
Ou voit le queu, si l'en a apellé : 
« Fiz a putain, fel lechierres prouvéz ! 
Tost avéz or le mien pere oublié. 
Il ne menja des lundi au disner 
Et juesdis est, trop li est demoré. 
Aléz i tost, cest poon li portéz. » 
Et cil respont : « De folie parléz, 
Que vostre mere m'avroit sempres tué. » 
Girars l'entent, le sens cuide desver, 
Devant lui garde, si a un pel trouvé, 
Fiert le glouton la ou fu anclinéz, 
Merveilloz cop li a tantost donné 
Tout droitement entre front et le nés, 
Que la cervelle fist el foier voler. 
Puis li a dit : « Lechierres, ci estéz ! 
Sifait mestier voz voil je bien monstrer. » 
Li dui le voient, s'en sont espoanté. 
Girart apellent : « Frans dammoisiax membréz, 
Noz i ironz, se voz le conmandéz. » 
Et dist Girars : « Or avéz bien parlé. » 
En la cuisine s'en sont tuit troi entré, 
De la vitaille sont chargié et trorsé. 
A l'ospital vont Ami resgarder, 
L'eve li donnent et si l'ont fait laver, 
Girars li taille, li dammoisiax membréz. 
« Mengiéz, biax pere, moult voz ai demoré, 
Se Dex m'aït qui en crois fu penéz, 
Je ne poi ainz venir ne retorner. » 
Girars li conte, li dammoisiaus senéz, 
Conment sa mere l'a el palais mené. 
Li cuens l'entent, si conmence a plorer. 
Girars li baise et la bouche et le nés. 
« Fiz, dist li cuens, ensus de moi estéz, 
Que cist malaiges dont je sui encombréz 
Est si del monde et dou siecle en viltéz, 
Nus ne m'encontre qui de mere soit nés 
Ne s'en destort, qu'il ne m'ose alener. » 
Et dist li anfes : « De folie parléz. 
La vostre chars ne m'iert ja en vilté, 
Ansoiz m'est douce et moult bonne et soéz, 
Et par l'apostre cui Dex donna bon gré, 
Se voz en voi ne fuïr ne aler, 
G'irai o voz, se je m'en puis torner ; 
Plus loial home de moi n'i trouveréz. 
De la vitaille, dou pain querrai por Dé, 
Volentiers le feroie. » 

« Fiz, g'en irai, mais or ne sai quant c'iert. 
Voz remanréz, si seréz chevaliers, 
Si garderéz voz honors et voz fiéz. » 
Va s'en Girars, quant ses pere ot mengié. 
La male mere le menace et sel fiert 
Encontre terre et as poinz et as piés. 
Elle en apelle douz barons chevaliers, 
Par droite force le fait panre et liier, 
Desoz la tor l'ont mis en un celier. 
Or croist au conte et painne et encombrier 
De faim morir, qu'il n'avra que mengier, 
Se Dammeldex n'en panse. 

Un diemenche que il fu esclairié, 
Lubias s'a et vestu et chaucié. 
Elle en apelle douz de ses chevaliers, 
Messe et matinnes va oïr au monstier, 
Par defors Blaivies au monstier Saint Michiel. 
Devant li vait uns jouglers de Poitiers 
Qui li vielle d'ammors et d'ammistié. 
S'el le creüst, moult feïst a prisier. 
Li cuens malades les a oï noisier, 
A son pooir s'est vestus et chauciéz, 
Enmi la voie a l'encontre lor vient. 
Ne puet ester, a la terre s'assiet. 
Quant il les vit envers lui aprochier, 
A un baston s'est li cuens apuiéz, 
A son pooir conmensa a huchier : 
« Lubias damme, faitez pais, si m'oiéz. 
Quant fors de Blaivies me feïstez gietier, 
Se Dex m'aït, en couvent m'aviiéz, 
De la vitaille avroie volentiers. 
Or muert de faim vostre las prouvendiers, 
Or ai disetez, se Dex me puist aidier. 
Avrai je, damme, anquenuit dou relief 
Qui chiet a terre desoz entre vos piés ? 
Ja le menjuent brachet et leverier, 
Miex voz venist que le m'envoïssiéz, 
Que voz folie ne mal en feïssiéz. » 
La fausse l'oit, maintenant respondié : 
« Sire malades, trop poéz anuier. 
Tost avéz ores aprins a porchacier. 
Quant je voz fiz fors de Blaivies gietier, 
Disoient moi serjant et chevalier 
Que morriéz tost, gaires ne viveriéz ; 
Or voz voi si sain et sauf et haitié. 
Ja Deu ne place qui tout a a jugier 
Que vouz soiéz passéz un mois entier ! 
Trop en sui annuiie. » 

Elle en apelle chevaliers et borjois : 
« Baron, dist elle, por Deu conseilliéz moi. 
Icist malades m'ocirra, se lui loist. 
Il voldroit or, par la foi que voz doi, 
Que touz li mons fust meziaus avec soi. » 
Uns chevaliers la traist a un consoil, 
Dex le maudie, qui haut siet et loing voit, 
« Damme, dist il, entendéz sa a moi. 
Je voz dirai, s'il voz plaist, bon consoil : 
Faitez crier le ban que nus ne soit, 
Ne uns ne autres, chevaliers ne borjois, 
Qui voist Ami resgarder mais des mois 
Ne qui li doinst de quoi il vive un soir. 
Touz i morra, par la foi que voz doi. » 
Et dist la fausse : « Ci a moult bon consoil. » 
Elle en apelle Bricaudel d'Orlenois : 
« Va, si me crie mon ban, que nus ne soit, 
Que il n'i ait chevalier ne borjois, 
Qui voist Ami resgarder mais des mois 
Ne qui li doinst de quoi il vive un soir. » 
Or i morra et de faim et de soif 
Li cuens de franche orine. 

Ez Bricaudel par la ville criant, 
A sa vois clere s'escria fierement : 
« De par ma damme voz criomez un ban : 
Que il n'i ait escuier ne serjant 
Ne chevalier, home nul ne anfant, 
Qui voist Ami resgarder mais awan 
Ne qui li doinst un denier vaillissant. » 
Or i morra, par le mien enciant, 
Se Dammeldex n'en panse. 

En l'ospital fu seus reméz Amis 
Et nus n'i ose ne aler ne venir, 
Car Lubias i avoit le ban mis, 
La male damme cui Dex puist maleïr, 
Ne mais dui serf que li cuens ot norris 
Et achatéz a deniers, ce m'est vis. 
A Lubias en ont le consoil prins : 
« Lubias damme, par les sains que Dex fist, 
Or est pechiéz, se Dammeldex m'aït, 
Cel gentil home laissiéz de faim morir. 
Car noz donnéz congié de lui servir. 
Noz l'en menrons en estranges païs, 
La li querronz et dou pain et dou vin 
Et de la char, por Deu qui ne menti. » 
Et dist la fausse : « Et je le voz otri. 
Se voz le faitez ainsiz com l'avéz dit, 
Que le gietiéz dou regne et dou païs 
Que nel veïsse ne aler ne venir, 
Je voz donroie mon murlet arrabi 
Et trente livres de deniers parisis. » 
Et cil li ont fiancié et plevi. 
Elle lor donne les deniers sans mentir 
Et si lor donne son murlet arrabi, 
Et cil en font grant joie. 

Garins et Haymmes furent prou et nobile, 
Au main se lievent endroit ore de prime, 
Si sont venu jusqu'a l'ostelerie. 
Voient Ami, moult belement li dient : 
« Car voz levéz huimais, biaus tres doz sire. 
Ja dist ma damme, qui ja fu vostre amie, 
Que ne seroiz mais plus en ceste ville. 
Noz voz menrons desci jusqu'a Saint Gile, 
La voz querrons dou pain por Deu meïsme, 
Por cel Seignor qui fu nés de la Virge. 
Volentiers le ferommez. » 

Garins et Haymmes furent preu et cortois, 
Vestir le firent et chaucier a esploit. 
Parmi la ville le firent a savoir, 
Grant duel demainnent chevalier et borjois, 
Plus de quarante s'en pasment demanois. 
El palais monte cuens Amis li cortois, 
Isnellement s'est apuiéz au dois : 
« Lubias damme, entendéz envers moi. 
Mon fil Girart me monstréz une fois, 
Car en ma vie ne le quier plus veoir. » 
Et dist la fausse : « Moult avéz fol consoil. 
Quant voz me ditez nulle riens qui me poist 
Trop en sui anuiie. » 

« Lubias damme, por les sains que fist Dés, 
Mon fil Girart une fois me monstréz, 
Car en ma vie nel quier plus esgarder. » 
Et dist la fausse : « Moult avéz fol panser. 
Par cel apostre cui Dex donna bon gré, 
Se ne me faitez mon palais delivrer, 
Vilainnement voz ferai fors bouter. » 
Li cuens l'entent, si conmence a plorer : 
« Hé Dex ! dist il, quel part porrai aler ? 
Celle me faut qui me deüst amer. » 
Il s'en avale les mauberins degréz 
Et cil li ont le murlet apresté. 
Li cuens i monte et cil l'i ont aidé. 
Toutes les gens de Blaivies i sont alé. 
Ja li eüssent bele chose donné, 
D'or et d'argent tout le murlet trorsé, 
Quant Lubias i fist son ban crier, 
La male damme cui Dex puist mal donner. 
Parmi la porte issent de la cité. 
Li serf l'en mainnent, si l'en ont apellé : 
« Gentiz hom sire, quel part porrons torner ? 
- Baron, dist il, a Rome m'en menréz 
A mon parrin qui a non Yzoréz. 
Ne me faudra tant com puisse durer. » 
Li serf l'entendent, grant joie en ont mené. 
Le droit chemin ont il bien demandé, 
Toute jor vont tant qu'il fu avespré. 
Droit a Montramble sont la nuit ostelé. 
Dammeldex les conduie ! 

Li cuens Amis s'en entra en sa voie, 
Celle de Rome que on tient la plus droite. 
Haut sont li pui et les montaingnes roides, 
Li val sont grief qui forment les guerroient. 
Morir i cuident, moult sont en grant desroie. 
A Mongieu vinrent tantost com il le voient, 
Trois jors i furent, belement s'i conroient, 
Et au quart montent, si acoillent lor voie, 
Or sont en Lombardie. 

Garins et Haymmes furent prou et sené. 
Lor seignor mainnent par la resne souef. 
Par Monbardon s'en sont outre passé. 
Ne m'en chaut mais des jornees conter, 
Tant ont tuit troi esploitié et esré, 
De Rome virent les murs et les piliers. 
Droit a Monjoie descent Amis li ber, 
Haymmon envoie a son parrin parler, 
Et cil i vait quant il l'ot conmandé. 
Il le trouva sa defors au degré, 
Il le salue com ja oïr porréz : 
« Dex voz sault, sire, qui en crois fu penéz 
Et de la Virge en Bethleant fu nés. 
Uns cuens malades m'envoie a voz parler, 
Amis a non qui fu de Clermont nés. 
Por Deu voz mande que voz le retenéz, 
Mantel ou cote ou chape li donnéz, 
Ne le laissiéz cest yver esjaler. 
- Dex, dist li papes, qui de mere fus nés, 
Biax douz Jhesus, voz soiéz aouréz ! 
C'est uns des homes de la crestienté, 
Se Dex m'aït, que je doi miex amer. » 
Il prennent chasces et crois et encensers, 
Haymmes les mainne jusqu'a Ami le ber, 
A moult grant joie l'ont mis en la cité. 
Or fu Amis a Rome. 

Or fu Amis a la cort son parrain, 
Ne li faut chose au soir qu'il n'ait au main, 
Mais que santéz dont il est desirrans ; 
Celle li vait chascun jor approchant. 
Si serf le servent qui sont preu et vaillant 
Trois ans touz plains, moult firent mal gaaing. 
Mors est li papes qu'ot le cuer fin et sain, 
Uns chiers tans vint qui empira Romains, 
Trestuit s'en fuient chevalier et serjant. 
Amis n'ot de quoi vivre. 

Li gentiz cuens ses douz sers en apelle : 
« Seignor, dist il, que porra de noz iestre ? 
Mors est li apostoiles, fait i avonz grant perde. 
Car me menéz a Clermont en Auvergne. 
Je ai douz freres chevaliers de mon iestre 
Et douz serors i laissai dammoiselles, 
Ne me faudront por a perdre les testes. » 
Li serf l'entendent, si vont maitre lor selles 
Et lor seignor dant Ami il monterent, 
Passent les villes et les bors et les terres, 
Jusqu'a Clermont ne finent ne ne cessent. 
Ez le conte en la ville. 

Or fu Amis a Clermont la cité, 
Fors a la porte a ses freres trouvéz 
Qui s'esbanoient as tables et as dés. 
Son bras gieta desor Hoedon l'ainsné : 
« Frere, dist il, et car me resgardéz. 
Ja fumez noz d'un seul pere engendré 
Et d'unne mere fumez noz tuit troi né. 
De vos avoir me faitez un hostel, 
Mantel ou cote ou chape me donnéz, 
Ne me laissiéz cest yver esjaler. 
Vostre en sera l'aumosne. » 

Or parla Hoedes, hé Dex ! tant mar l'a fait : 
« Sire malades, car voz tenéz en lai. 
Mal dehais ait qui voz vit onques mais ! 
Ne ja mes freres ne seréz, se Deu plaist. » 
Lors apella dans Amis an irais 
Un chevalier viel et chenu et frail. 
Ami connut au vis et au harnais, 
An talent ot maintenant qu'il le baist, 
Et enapréz et li clerc et li lai 
Ja li eüssent moult bele chose fait 
Et tant donné, ja povres ne fust mais, 
Se ne fuissent si frere. 

Li mainsnéz freres se mist a genoillons 
Et vient a Hoede, conte lui sa raison : 
« En non Deu, sire, c'est Ami de Clermont, 
Qui noz laissa ceste bonne maison 
Quant en soudees s'en ala a Charlon. 
Or voist, si vende les hermins pelisons 
Et si despande l'or cuit et les mangons 
Qu'il a conquis au riche roi Charlon. 
Nel retenéz voz mie. » 

Li mainsnés freres se leva en piés sus. 
Il seit tres bien qu'Amis est conneüz. 
Or m'escoutéz, li viel et li chenu. 
Ou voit Ami, si li a menteü : 
« Sire malades, moult est grans vostre murls. 
Se voz voléz, voz l'avréz ja vendu, 
Seissante sols vouz en randrai et plus. 
A moult grant piece i avréz gent deduit. » 
Il passe avant, par le frainc prinst le murl, 
Jusqu'an la goule li a tout embatu. 
Li murs s'esfroie et li cuens est cheüz, 
Que par la char li est li sans sailluz 
Et par la bouche et par le nés issuz. 
Li serf le voient, chascuns fu irascuz, 
Celle part corrent, chascuns a prins un fust, 
Ja les eüssent parmi les chiés feruz, 
Quant Amis crie : « Baron, estéz ensuz ! 
Laissiéz les fols, certez ne sevent mieuz. 
Dammeldex lor pardoingne. » 

Garins et Haymmes furent preu et gentil, 
Lor seignor ont desor le murlet mis, 
Si en retornent tout le ferré chemin, 
A destre laissent le palais mauberin. 
« Dex, dist li cuens, quel part porrai vertir ? 
Gloriouz Peres qui en crois fustez mis, 
Or sai je bien, je n'ai mais nus amis. » 
Dex, com tenrement plore ! 

Va s'en Amis a la chiere membree, 
L'iaue li cort aval sa face clere. 
Ou voit ses sers, raison lor a contee : 
« Seignor, dist il, bien des armes vos peres, 
Les vos grans fois ont vos armes sauvees. 
Raléz voz ent en la vostre contree, 
Dou chevauchier est la voie remese, 
Toute la chars m'est des cuisses sevree, 
Desci as os n'en i a point remese. 
- Sire, dist Haymmes, por quoi l'avéz celee ? 
Je voz eüsse une bierre coupee, 
Portissienz voz par estranges contrees. » 
Une charrete ont li serf achatee, 
Trois sols en donnent, moult l'ont bien atornee 
Et de fresche herbe et joinchie et comblee, 
Et lor seignor dant Ami i monterent, 
A la charrete le murlet atelerent. 
Toutes les gens i sont de maintenant alees ; 
Ja li reüssent bele chose donnee, 
D'or et d'argent la charrete comblee, 
Se ne fuissent li troi desloial frere 
Que li cors Deu maudie ! 

Garins et Haymmes furent prou et gentil, 
Lor seignor mainnent par les amples païs ; 
Jusqu'a Beorges passent lor droit chemin 
Et d'iluec droit tornerent en Berri. 
Moult tres chier tans trouverent el chemin, 
Tout despendirent et le vair et le gris 
Et enapréz le murlet arrabi. 
Enmi lor voie treuvent un pelerin 
Qui moult bien les adresce. 

Garins et Haymmes apellent le paumier : 
« Amis biax frere, séz noz tu conseillier 
D'unne tel terre ou truisonz a mengier ? 
- Oïl voir, sire, ce respont li paumiers, 
Mais elle est loing, a celer nel voz quier. 
Toute Bretaingne voz convient costoier 
Selonc la mer jusqu'au Mont Saint Michiel. 
La trouveréz un bon tans si plennier 
Que quatre pains a on por un denier. » 
Li serf l'entendent, joiant en sont et lié, 
A la charrete s'ont prins a charroier, 
L'uns trait devant, l'autres boute derrier. 
Toute Bretaingne ont prins a costoier, 
Toute la mer jusqu'au Mont Saint Michiel. 
Iluec trouvarent les felons maronniers. 
A la charrete s'est li cuens apuiiéz, 
Il en apelle le maistre maronnier : 
« Seignor, dist il, faitez pais, si m'oiéz. 
Malades sui, si ai de bien mestier. 
Por Deu de gloire voz voldroie proier 
Qu'oultre ceste eve me feïssiéz naigier. » 
Et respondirent li felon maronnier : 
« S'estiiéz ores sains et saus et entiers, 
N'i passeriéz d'un mois trestout entier. 
- Glouton, dist Haymmes, Dex confonde vos chiés ! 
Ce est uns cuens qu'ot ja mil chevaliers, 
Noz sommez sien et des mains et des piés. » 
Quant ce entendent li felon maronnier, 
A la charrete sont trestuit apuiié. 
Voient le conte, si l'en ont arraisnié : 
« Gentiz hom sire, un noz en vendissiéz ! » 
Li cuens l'oït, le sens cuide changier. 
« Glouton, dist il, Dex confonde vos chiés ! 
Par tout le mont m'ont cist dui charroié 
Et sans euls douz n'avroie je mestier. 
- Sire, dist Haymmes, si feroiz par mon chief, 
Que de sa chose se doit on bien aidier, 
S'en doit on bien vendrë et engaigier. » 
Maugré le voil Ami et s'amistié, 
Se vendi Haymmes as felons maronniers 
Cent mars d'argent ses en prinst volentiers, 
Et pain et vin et poissons a mengier, 
Et si les doivent oultre la mer naigier. 
A Ami viennent sans point de delaier, 
Enz en sa male li ferment les deniers, 
Dedens la nef le firent charroier 
Et li donnarent a boivre et a mengier. 
Tendent les cordes, les voiles font drescier, 
Li vens lor vient qui par vigor i fiert, 
Ainsiz les mainne com l'aloe esprevier. 
A tencier prinrent li felon maronnier 
Et dist li maistres : « Miens sera li marchiés 
De cel vassal qui le cors a legier. » 
Et cil respondent : « De folie plaidiéz. 
Noz en serons trestuit cinc parsonnier. » 
Li maistres l'oit, le sens cuide changier ; 
Lors s'entreprennent maintenant sans targier, 
Grans cops se donnent de fuis et de leviers. 
Li dui sont mort et li troi sont noié, 
Si qu'en la barge remest Amis a pié, 
Il et si home, li dui serf droiturier. 
Il ne sevent que faire. 

« Dex, dist Amis, qui onques ne mentiz 
Ne souffréz mie que je soie periz, 
S'avrai veü mon compaingnon gentil. 
- Sire, dist Haymmes, ne voz esmaiéz si. 
Autre foïe fumez ja malbailli 
Dedens la mer, el palagre et el fil. 
Garins ira le gouvernal tenir 
Et je irai a l'aviron seïr. » 
Si com Deu plot, qui onques ne menti, 
De l'autre part furent en quinze dis. 
Fors de la nef ont charroié Ami, 
Garde sor destre tres parmi un larris, 
Ne il nel sorent ne il ne lor fu dit, 
Virent Riviers la cité seingnoril, 
Ce est la ville au compaingnon gentil. 
Li cuens Amiles iert au mengier assiz, 
Il en apelle son seneschal Remi : 
« Gardéz que tuit soient tres bien servi. 
- Sire, dist il, tout a vostre plaisir. » 
Ez a la porte le vaillant conte Ami, 
Ses tarterelles conmensa a tentir, 
Bienfait demande por Deu qui ne menti. 
Li cuens l'entent dou mengier ou il sist, 
Lors a huchié le seneschal Remi : 
« A celle porte ai un malade oï. 
Va, se li porte et dou pain et dou vin 
Et de la char por Deu qui ne menti, 
Que Dex me rande mon compaingnon Ami, 
Ou tex nouvelles m'en apreingne a oïr 
Par quoi je saiche s'il est ou mors ou vis. » 
Li seneschaus prent le pain et le vin, 
Si en avale les degréz mauberins, 
Au conte Ami le porte. 

Li cuens Amis prent le pain et la char, 
Garins et Haymmes tendirent le hannap. 
Li seneschaus qui nul mal ne pansa 
I a tost mis le vin que il porta, 
Touz en fu plains et raséz de douz pars. 
Li seneschaus bien garde s'en donna, 
Touz les degréz dou palais en monta, 
A son seignor le conte. 

« Vouz m'envoiastez au preudomme mezel, 
Malades est, il n'a souz ciel si bel. 
Un hannap a qui moult fait a proisier, 
S'il et li vostres ierent entrechangié, 
Dex ne fist home nul de mere soz ciel 
Qui l'un de l'autre en poïst rentercier. 
- Mainne m'i, frere », li cuens li respondié, 
Et cil respont : « Par mon chief, volentiers. » 
Li cuens Amiles ne s'i volt atargier, 
Dou compaingnon se voldra acointier. 
Tornéz s'en iert el borc a Saint Michiel, 
Si n'en trouvarent mie. 

Lors avalerent les degréz dou donjon, 
N'en treuvent mie a la porte desouz, 
Tornéz en iert en la ville et el borc 
Por dou pain querre dont n'avoit encor prou. 
Li cuens le sieult a force et a bandon, 
Voit la charrete, li serf ierent entor ; 
Li cuens Amiles s'apuia as limons 
Et li demande : « Sire, dont iestez vouz ? » 
Et dist Amis : « Ne sai qu'en tient a vouz. 
Ne veéz voz que je sui uns lieprouz ? 
Et quier Amile dont je sui desirrouz. 
Quant je nel truis, moult en sui corresouz, 
Or voldroie mors iestre. » 

Li cuens Amiles oï Ami parler, 
Son compaingnon que moult pot desirrer. 
Sor la charrete va maintenant monter, 
Il le conmence baisier et acoler, 
Sus en palais le fist tantost mener, 
Sor un vert paile auffriquant d'outre mer 
La l'ont assiz, sel welent honorer. 
Et Belissans la bele o le vis cler 
Voit son seignor, sel prent a apeller : 
« Qui est cil, sires ? Gardéz nel me celéz, 
Que je voz voi si grant joie mener. 
- Damme, dist il, par sainte charité, 
C'est mes compains que je doi moult amer, 
Qui me garist de mort et d'afoler. » 
Belissans l'oit, joie prinst a mener, 
Adont le baise, sel prent a acoler, 
Baise visaige et la bouche et le nés. 
Forment en font grant joie. 

La fille Charle se mist a genoillons. 
« Ahi !, dist elle, gentiz fiuls a baron ! 
Com voz vi ja hardi au confanon 
En la bataille de Hardré le felon. 
Voz et mes sires estiiéz compaingnon, 
Ne gerréz mais en lit s'avec noz non, 
Que de mort noz garistez. » 

Or fu Amis avec son compaingnon 
A grant barnaige, a joie et a baudor. 
Ne li faut riens au chevalier Francor, 
Fors que santéz dont il est desirroz. 
En une chambre jut la nuit, pointe a flor. 
La vint uns angres de Deu, Nostre Seignor, 
Si s'est assiz el maubre de coulor. 
Il l'en apelle doucement par amors : 
« Sire malades, iestez voz en vigor ? » 
Amis l'oï, com il vit la luor 
Et la clarté et la grant resplendor, 
Si gracia Jhesu, Nostre Seignor, 
Et puis parla a l'angre par amors : 
« Qui iéz tu va, dont g'entenz la clammor ? 
Por Deu parole encores ! » 

Ce dist il angres : « Puez te tu mais aidier ? 
A mais sor toi membre nes un entier ? » 
Amis respont : « Ne le voz quier noier. 
Un bras ai sain dont bien me sai aidier. 
Quant je estoie en un estor plennier, 
Bien en savoie mon bon brant menoier, 
Mais or proi Deu qui tout a a baillier 
Que ne me laist trop longuement regnier 
En iceste maniere. » 

Ce dist li angres : « Ne te desesperer, 
Mais or me di, garde nel me celer, 
Se tu voldroies encores respasser. 
- Naie, dist il, mieus voldroie finer, 
Que n'est nus mires qui me poïst saner, 
Fors Jhesucris qui tout a a sauver. 
En lui m'afi, santé me puet donner. » 
Et dist li angres : « Garde ne t'effraer. 
Demain iert feste que on doit celebrer, 
Li diemenges por la gent reposer. 
Au matinnet doit on aler orer 
Por le service et la messe escouter. 
Tu n'iras pas, ainz voldras sejorner, 
Mais Belissans ira o le vis cler ; 
Et ses maris, qui tant te puet amer, 
Cil te venra veoir et esgarder. 
Lors li diras que Dex li weult mander 
Que, s'il voloit ses anfans decoler, 
Ses douz biaus fiz que il puet tant amer, 
Et te feïst dou sanc ton cors laver, 
Ainsiz porroiez garir et respasser, 
Ne autrement tu ne puez eschaper 
Que tu garisses mie. » 

Quant li bons angres ot finé sa raison, 
Lors s'en retorne, n'i fist arrestison, 
El ciel monta tout chantant Te Deum. 
Celle nuit jut Amis en grant frison 
Por la nouvelle, por l'amonestoison, 
Desci au jor que vit la luoirson. 
Li cuens Amiles se leva a bandon 
Et Belissans a la clere fason, 
N'ot meillor damme en nulle region, 
Orer en va au monstier Saint Simon. 
Li cuens Amiles vint a son compaingnon, 
Veillant le treuve, si l'a mis a raison : 
« Amis, biax frere, et conment voz est dont ? » 
Amis respont : « Ne ferai se bien non, 
Se Dex le weult de gloire. » 

« Amis, biaus frere, ce dist li cuens vaillans, 
Porriiéz voz lever ne tant ne quant ? 
Si voz menrai au monstier bonnement, 
Si voz tenrai en mes bras tenrement. 
Je voz doi moult amer, par saint Climent, 
Le vostre cors meïstez en presant 
En la bataille de Hardré le tyrant, 
Ce fu por moi faire deffandement. 
La compaingnie se va moult departant, 
Car vostre cors va moult affoibloiant. 
Or croi en Deu, le Gloriouz puissant, 
Se riens savoie en cest siecle vivant 
Qui voz poïst faire assouaigement, 
Se g'en devoie quanques a moi apant 
Vendre, engaigier ou livrer a torment, 
Nes mes douz fiz certez ou Belissant, 
Si le feroie, gel voz di et creant. » 
Amis l'oït, moult grans pitiés l'en prant 
L'iaue dou cuer jusqu'as iex li descent 
Et Deu en loe, le Gloriouz puissant. 
Or seit il bien, oit et voit et entant, 
Encor sera halaigres. 

Li cuens Amiles si voit Ami plorer, 
Forment l'en poise, sel prent a conforter : 
« Biax douz compains, por Deu ne t'esfraer, 
Ne voz faudrai tant com puisse durer. 
Se je savoie nulle riens porpanser, 
S'on me devoit trestout desheriter, 
Mais que santé voz poïsse donner, 
Tost le feroie, gel voz di sans fausser, 
Car au besoing puet li hom esprouver 
Qui est amis ne qui le weult amer. » 
Ce dist li cuens Amis qui gentiz est et ber : 
« Se voz osoie ma parole conter 
Et voliiéz otroier et graer, 
Se voz voléz, bien me poéz saner 
Et le mien cors tres bien medecinner 
Et en ma forme premiere retorner. 
Gel voz di sans doutance. » 

Li cuens Amiles a la parole oïe, 
Qu'au compaingnon porra bien faire aïe. 
Lors s'agenoille et vers Deu s'umelie 
Et en aoure le fil sainte Marie. 
« Compains, dist il, nel me celer tu mie. 
Isnellement soit la chose jehie. 
- Non ferai, sire, voz nel feriiéz mie, 
Sel tenriiéz, espoir, a desverie 
Et a oultraige et a moult grant folie. 
Nel voz diroie por tout l'or de Roussie, 
Mieus ainz je iestre en ceste maladie 
Et a languir et a souffrir haschie. 
- Compains, dist il, or ne m'améz voz mie. 
Je voz conjur de Deu le fil Marie, 
Qui suscita saint Ladre en Bethanie 
Et por noz touz souffri la grant haschie 
Que sa chars fu enz en la crois drescie 
Et au tierz jor revint de mort a vie, 
Si com m'avéz la vostre foi plevie 
Et noz avons gardé la compaingnie 
Sans boisement, sans nulle tricherie, 
Me soit de voz la parole jehie 
Par quoi aiéz et santé et aïe. 
Se g'en devoie touz les jors de ma vie 
Aler rouvant mon pain par abeïes 
Et delaissier toute ma manandie, 
S'iert li santéz porquise. » 

Ce dist Amis : « Moult m'avéz conjuré. 
Or nel tenéz a mal ne a vilté, 
Sire compains, et je le voz diré, 
Mais je voz proi por Deu de majesté, 
Se ne le faitez, ne m'en saichiéz mal gré. 
Anuit de nuit quant il fu enseré 
Et je me fui couchiéz en lit souef, 
Me vint uns angres qui gieta grant clarté 
Que m'envoia Jhesus de majesté. 
De pluisors choses ot moult a moi parlé, 
Demanda moi et bien m'a esprouvé, 
Se a nul jor voldroie avoir santé, 
Et je li dis : “ Miex voldroie finer ”. 
Lors me dist il que ne fuisse effraéz, 
Ne m'esmaiaisse mie. » 

« Ce dist li angres : “ Un petit m'entendéz ”. 
Et je si fiz, ains ne vols mot sonner. 
Sire, il me dist, je nel voz quier celer, 
Que voz deïsse et volsisse rouver 
Se voz douz fiuls que tant poéz amer, 
Ce est Morans et Gascelins li ber, 
Se voz por moi les voléz decoper, 
Le sanc resoivre dedens un bacin cler 
Et le mien cors de celui sanc laver, 
Adonc porroie ma santé recouvrer. » 
Li cuens l'entent, si conmence a plorer, 
Ne sot que faire, ne pot un mot sonner. 
Moult li est dur et au cuer trop amer 
De ses douz fiuls que il ot engendréz, 
Com les porra ocirre et afoler ! 
Se gens le sevent, nus nel porroit tenser 
C'on nel feïst et panre et vergonder. 
Mais d'autre part se prent a porpanser 
Dou conte Ami que il pot tant amer 
Que lui meïsmez en lairoit afoler 
Ne por riens nulle ne le porroit veer, 
Quant ses compains puet santé recouvrer. 
C'est moult grant chose d'omme mort restorer 
Et si est maus des douz anfans tuer, 
Nus n'en porroit le pechié pardonner, 
Fors Dex de gloire qui se laissa pener. 
« Dex, dist Amiles, qui tout as a sauver, 
Cist hom si mist son cors por moi tanser 
En la bataille dou traïtor Hardré. 
Quant je li puis de moi santé donner 
De mes anfans que je volz engendrer, 
De moi sont il, por voir le puis conter, 
L'ore soit bonne que Dex les fist former. 
Quant mes compains en puet ce recouvrer 
Que hom qui vive ne li porroit donner, 
Fors Dex de gloire qui tout a a sauver, 
Je nel lairoie por les membres coper 
Ne por tout l'or c'on me seüst donner 
Qu'a mes douz fiz n'aille les chiés coper 
Por Ami faire aïe. » 

« Amis compains, puet ce iestre vertéz 
Que voz a moi ci devisé avéz ? 
De mes douz fiz seras resvigouréz 
Quant voz seroiz dou sanc d'euls douz lavéz ? 
Li vostres dis n'en sera trespasséz. » 
Lors ist Amiles trestouz abandonnéz 
Hors de la chambre, en la sale est entréz. 
Ceuls qui i furent en a trestoz gietéz, 
Serjans, vaslés et chevaliers menbréz, 
N'i remest hom qui de mere soit nés. 
Les huis ferma, si les a bien barréz, 
Les chambres cerche environ de toz léz 
Que aucuns hom ne fust laienz reméz. 
Quant voit qu'il est laienz bien esseuléz, 
C'or porra faire toutes ses volentéz, 
S'espee prent et un bacin doré, 
Dedens la chambre s'en est moult tost aléz 
Ou li anfant gisoient léz a léz. 
Dormans les treuve bras a bras acoléz, 
N'ot douz si biax desci en Duresté. 
Moult doucement les avoit resgardéz, 
Tel paor a que cheüz est pasméz, 
Chiet lui l'espee et li bacins doréz. 
Quant se redresce, si dist com cuens membréz : 
« Chaitis ! que porrai faire ? » 

Li cuens Amiles fu forment esperduz, 
A la terre est envers pasméz cheüz, 
Li bacins chiet et li brans d'acier nus. 
Quant se redresce dist com hom perceüz : 
« Ahi ! dist il, chaitis ! com mar i fuz, 
Quant tes anfans avraz les chiés toluz ! 
Mais ne m'en chaut, quant cil iert secorrus 
Qui est des gens en grant vilté tenuz 
Et conme mors est il amenteüz. 
Mais or venra en vie. » 

Li cuens Amiles un petit s'atarja, 
Vers les anfans pas por pas en ala, 
Dormant les treuve, moult par les resgarda, 
S'espee lieve, ocirre les voldra, 
Mais de ferir un petit se tarja. 
Li ainznés freres de l'effroi s'esveilla 
Que li cuens mainne qui en la chambre entra. 
L'anfes se torne, son pere ravisa, 
S'espee voit, moult grant paor en a. 
Son pere apelle, si l'en arraisonna : 
« Biax sire peres, por Deu qui tout forma, 
Que voléz faire ? Nel me celéz voz ja. 
Ainz mais nus peres tel chose ne pensa. 
- Biaus sire fiuls, ocirre voz voil ja 
Et le tien frere qui deléz toi esta, 
Car mes compains Amis qui moult m'ama 
Dou sanc de voz li siens cors garistra, 
Que gietéz est dou siecle. » 

« Biax tres douz peres, dist l'anfes erramment, 
Quant vos compains avra garissement 
Se de nos sans a sor soi lavement, 
Noz sommez vostre, de vostre engenrement, 
Faire en poéz del tout a vo talent. 
Or noz copéz les chiés isnellement, 
Car Dex de gloire noz avra en present, 
En paradis en irommez chantant 
Et proierommez Jhesu, cui tout apent, 
Que dou pechié voz face tensement, 
Voz et Ami vostre compaingnon gent. 
Mais nostre mere, la bele Belissant, 
Noz saluéz por Deu omnipotent. » 
Li cuens l'oït, moult grans pitiés l'en prent 
Que touz pasméz a la terre s'estent. 
Quant se redresce, si reprinst hardement. 
Or orroiz ja merveilles, bonne gent, 
Que tex n'oïstez en tout vostre vivant. 
Li cuens Amiles vint vers le lit esrant, 
Hauce l'espee, li fiuls le col estent. 
Or est merveilles se li cuers ne li ment. 
La teste cope li peres son anfant, 
Le sans reciut el cler bacin d'argent, 
A poi ne chiet a terre. 

Quant ot ocis li cuens son fil premier 
Et li sans fu couléz el bacin chier, 
La teste couche deléz le col arrier, 
Puis vient a l'autre, hauce le brant d'acier, 
Le chief li tranche tres parmi le colier, 
Le sanc reciut el cler bacin d'or mier, 
Et quant l'ot tout, si mist la teste arrier. 
Les douz anfans couvri d'un riche tapis chier, 
Hors de la chambre ist li cuens sans targier, 
Moult par a fait les huis bien verroillier. 
Au conte Ami vint Amiles arrier 
Qui el lit jut malades. 

Au conte Ami est Amiles venus 
Qui jut malades entre les ars volus, 
Le bacin tint plain de sanc et desus, 
Dou sanc ses fiuls cui il avoit toluz 
Les chiés des cors et copéz par desuz. 
Amis le voit moult en est esperduz. 
Or se demente et dist : « Las ! tant mar fuz 
Que tu venis en terre. » 

Quant Amis voit le sanc el bacin cler, 
Sachiéz de voir, n'i ot qu'espoenter. 
A tant ez voz dant Amile le ber, 
Son compaingnon en prinst a apeller : 
« Biaus sire Ami, or poéz bien lever ! 
Se par tel chose puet vostre cors saner 
Et Dex de gloire voz weult santé donner, 
De mes douz fiuls que je ai decoléz 
Ne plaing je nul, foi que doi saint Omer. » 
Amis se lieve, si conmence a plorer. 
Son compaingnon puet il bien esprouver 
Que volentiers il li voldroit donner 
Sa garison, s'il la pooit trouver. 
Une grant cuve fait Amile aporter, 
Son compaingnon a fait dedens entrer, 
Mais a grant paingne i puet cil avaler, 
Tant fort estoit malades. 

Or fu Amis en la cuve en parfont, 
Li cuens Amiles tint le bacin reont, 
Dou rouge sanc li a froté le front, 
Les iex, la bouche, les membres qu'el cors sont, 
Jambes et ventre et le cors contremont, 
Piés, cuisses, mains, les espaules amont. 
Dou sanc partout le touche. 

Amiles fu et preudom et gentiz. 
Son compaingnon, qui ot a non Amis, 
Leve dou sanc et la bouche et le vis. 
Moult puet bien croire que il est ses amis 
Quant ses douz fiuls a si por lui ocis. 
Oiéz, seignor, com ouvra Jhesucris. 
Si com il touche le sanc el front Amis, 
Li chiet la roiffe dont il estoit sozprins, 
Les mains garissent, li ventres et li pis. 
Quant or le voit Amiles ses amis, 
Deu en rent graces, le Roi de paradis 
Et ses sains et ses saintes. 

Moult fu Amiles li cuens de joie plains 
De ce qu'Amis estoit garis et sains. 
Or connoist bien d'Ami les blanches mains, 
Andui font joie, de ce soiéz certain. 
« Hé ! Dex, fait il, biaus Peres souverains, 
Graciiéz soiiéz voz et tuit li vostre saint, 
Biax Pere esperitables ! » 

Quant Amis fu et garis et haitiéz, 
Sachiéz de voir, moult fu Amiles liés. 
Lors fu Amis acoléz et baisiéz 
Et Dex de gloire loéz et graciiéz. 
Li cuens Amiles, qui fu bien enseingniéz, 
Cort en sa chambre, bons dras en a gietiéz, 
Douz paire ensamble, bien en iert aasiéz, 
Cotes, sorquos, mantiauls bien entailliéz, 
D'osterin furent moult bien appareilliéz. 
Amis s'en vest, qui est sains et haitiéz, 
Et il meïsmez s'en est bien atiriéz. 
Or n'est nus hom, de verté le saichiéz, 
Qui les douz contes veïst si atiriéz, 
Que l'uns de l'autre par lui fust ja triiéz, 
Tant fort se resambloient. 

De chieres robes sont vestu li baron, 
Tant s'entresamblent de vis et de menton, 
Dou contenir, del nés, de la raison 
Que les douz contes ne desseverroit hom 
Qui est Amiles ne Amis li baron. 
Quant vestu furent, si vont a Saint Simon, 
C'est uns monstiers qui est de grant renon. 
La fame Amile a la clere fason 
Estoit alee por faire s'orison, 
Et de la gent i ot a grant fuison. 
Ez voz Amile et Ami le baron 
Qui dou palais descendent. 

Jus dou palais descendent main a main. 
Li dui baron qui ont les cuers certains 
Sont descendu dou palais jus au plain. 
Bien resamblerent ambedui chastelain, 
Moult les esgardent et borjois et vilain. 
Ne sevent pas ne ne sont bien certain 
Li queuls d'euls douz est lor sires souvrains, 
Tuit en sont en doutances. 

Des douz barons conseillent celle gent, 
Car il ne sevent faire devisement, 
Li queuls est sires a cui l'onnors apent, 
Tant sont li conte yngal et d'un samblant. 
Li compaingnon n'i furent arrestant 
Jusqu'a l'eglise ou estoit Belissans, 
La fame Amile qui moult ot le cors jant. 
Main a main entrent dedens, lor chiés saingnant. 
Dite iert la messe, s'en issoient la jant. 
La fame Amile s'en venoit ausiment ; 
Mais quant el vit les contes en presant, 
Se s'esbahi, n'en soiéz merveillant ; 
Toute pasmee a la terre s'estant 
De la merveille que elle voit si grant. 
Au redrescier i corrent plus de cent. 
Quant se redresce, si parole en oiant : 
« Seignor, dist elle, por Deu le roiamant, 
Je sai de voir et croi a enciant, 
L'uns de voz douz a en moi part moult grant 
Et s'est Amiles li hardis combatans, 
Mais je n'en sai faire connoissement. » 
Ce dist Amiles : « Vostres sui, Belissant, 
Et véz ici Ami le combatant 
Qui a le mal souffert tant longuement, 
Mais Jhesucris l'en a fait sauvement 
Que garis est si com est apparant. » 
La damme l'oit, ses mains vers Deu en tant, 
La s'agenoillent plus de douz mille jant 
Qui tuit en rendent merci au Roi puissant. 
Sonnent cil saint et cil clerc vont chantant 
Et de pitié en plorent plus de cent. 
Ce dist Amiles : « Ne faitez joie tant, 
Ansoiz devons mener dolor moult grant, 
Car mi fil sont ocis et mort sainglant. 
Je les ocis a mon acerin brant, 
Si lor copai les chiés tout voirement. 
Le sanc retinz en un bacin d'arjant 
Et si en fis a Ami lavement. 
Il ot tantost de mal garissement, 
Mais tout ce fu par l'amonestement 
Jhesu le Pere qui touz les biens consent. 
Or en venéz, si verréz mon torment 
Et mon martyre et mon duel qui est grans. 
Quant les avronz enterréz richement, 
Puis noz copéz les chiés de maintenant 
Car deservi l'avommez. » 

Ce dist Amiles a la chiere membree : 
« Venéz en tuit, bonne gent honoree, 
Serjant, borjois, chevalier, gent letree, 
Lassus amont en la sale pavee 
Et si verroiz tuit la fort destinnee, 
Onques si dure ne fu mais esgardee. » 
Lors veïssiéz par moult grant estrivee 
Corre les gens avant de randonnee, 
Trestuit en montent en la sale pavee. 
Sonnent li saint par toute la contree, 
Por les anfans fu moult grans la criee. 
La veïssiéz mainte crois aportee, 
Maint encensier dont bonne est la fumee, 
Tuit cil prevoire chantent a grant criee 
Le chant des mors a moult grant alenee. 
Et Belissans ne fu pas arrestee, 
C'est la premiere qu'an la chambre est entree ; 
Plorant, criant, trestoute eschevelee, 
Por ses anfans a grant dolor menee. 
Ce duel menant la chambre a deffermee. 
Dex i ouvra et la vertus nommee. 
Les anfans treuve gisans soz la velee ; 
En seant ierent, s'ont grant joie menee, 
Une pome orent qui d'or estoit ouvree 
Dont se jooient par bonne destinnee. 
Ez voz la damme qui tant fu effraee, 
De la merveille est cheüe pasmee. 
Ainz que poïst bien iestre relevee 
Fu si la chambre de l'autre gent peuplee, 
A grant merveille s'en est enz entassee. 
Belissans baise sez fiz, brace levee. 
Tout maintenant est la nouvelle alee 
Et au clergié et a la gent lettree 
Et a touz ceuls qu'ont fait la assamblee 
Que Dex i a miracle demonstree, 
Des douz anfans a fait resuscitee. 
Amiles a la parole escoutee 
Et cuens Amis a la chiere membree. 
Tel joie en ont, ne pot iestre celee, 
Car ambedui les aimment. 

Quant Belissans voit les anfans joer, 
Brace levee les corrut acoler. 
Qui lors veïst dedens la chambre entrer, 
Serjans, borjois, pucelles entasser 
Et de la joie Jhesucrist mercier, 
De grant merveille li poïst ramembrer. 
Li cuens Amiles ne pooit enz entrer, 
Mais bien oït la nouvelle conter 
De ses anfans que Dex ot suscitéz. 
Et Belissans, la bele o le vis cler, 
Depart la presse, n'i volt plus arrester, 
Ses fiz an mainne qu'elle pot moult amer. 
Bien les ot fait vestir et conraer, 
N'ot douz plus biax desci que a Montcler, 
Jusqu'an la sale les en a fait guier. 
Quant or les voit dans Amiles li ber, 
Lors les corrut baisier et acoler, 
Amis ausiz, icil ne puet finer 
D'euls conjoïr et dou fort honorer. 
Les gens les viennent veoir et esgarder. 
Dist Belissans : « Sire Amile, bons ber, 
Se je cuidaisse huimain a l'ajorner 
Que volsissiéz mes anfans decoler, 
Remese fuisse, gel voz di sans fausser, 
Por recevoir d'unne part le sanc cler. » 
Celle parole fist mainte gent plorer 
Et de pitié doucement souzpirer. 
Grans fu la joie, gel voz di sans fausser, 
Au monstier vont Dameldeu aourer. 
Les anfans mainnent qu'il porrent tant amer, 
Et li saint sonnent tout par euls sans tyrer 
Et li clerc chantent tuit hautement et cler, 
La poïssiéz trop grant feste esgarder 
Por l'ammor des miracles. 

Grans fu la joie a Riviers la cité 
De ce qu'Amis a receü santé, 
Mais de ce fu plus grans par verité 
Des douz anfans qui furent decolé 
Qui par miracle resont resuscité. 
Amiles fait crier par la cité 
Que nus ne soit tant hardis ne oséz 
Que en la ville ost mengier aprester. 
A la cort voisent et estrange et privé 
Et povre et riche, n'en i ait nus reméz, 
Ja avront tuit a moult tres grant plenté. 
Trestuit i viennent si com fu conmandé, 
Onques cel jor n'i ot guichet fermé. 
Qui mengier volt, ne li fu deveé, 
Pain ot et vin et piument et claré 
Et char de buef, venoison et saingler : 
Qui mengier volt, de tout ce ot plenté. 
Quant mengié ont et beü a lor gré, 
Les tables ostent serjant et bacheler. 
La cors depart quant mengié ont asséz, 
Lors se departent li chevalier menbré. 
Li cuens Amiles fu el palais pavé 
Et cuens Amis dont je voz ai conté. 
Ses douz bons sers n'i a pas oubliéz. 
An icel jor que il fu respasséz, 
Les fist ansdouz chevaliers adoubéz. 
Moult par ont bien lor labors emploié, 
Le mal qu'il orent por Ami enduré. 
Or a Amis a Amile parlé : 
« Sire compains, il me vient en pansé 
Qu'aille veoir ma famme. » 

« Biaus sire Amiles, dist Amis li vaillans, 
Sachiéz por voir, que moult sui desirranz 
Que Lubias qui a les iex rians, 
Aille veoir et Girart mon anfant. 
- Non feréz, sire, dist ses compains li jans, 
Partirai voz par mi mes tenemans. 
Et se d'aler i avéz tel talant, 
G'irai o voz, n'i serai demorans. » 
D'aler fu fais celle nuit li creans, 
Demain mouvront ensamble. 

Icelle nuit le laissierent ester 
Jusqu'au demain que li jors parut cler, 
Qu'il se leverent et ont fait atorner 
Tout lor harnois et chargier et trorser. 
Li cuens Amiles va congié demander 
Sa bele fame Belissant au vis cler, 
Et que panst bien de sa terre garder, 
Ses douz anfans face bien honorer, 
Car il voldra moult par tans retorner. 
Mais moult grant chose remest de son panser, 
Nel verra mais la damme. 

Li compaingnon pansent de l'esploitier, 
Moult grant harnois font trorser et chargier, 
Endroit midi partirent de Riviers. 
Des or chevauchent le grant chemin plenier, 
Desci a Blaivies ne voldrent atargier. 
La descendirent chiés un borjois Gautier, 
Moult riche ostel lor fist appareillier. 
Descendu sont li dui conte proisié. 
Li cuens Amis, cui Dex gart d'encombrier, 
Ne volt monter en son palais plenier, 
Ainz volt moult bien enquerre et encerchier 
De Lubias qui ja fu sa moilliers 
Com se contient, s'elle fait a prisier, 
S'elle fait moult por son mari proier ; 
Et de Girart son fil qu'il a tant chier 
Voldra avant moult tres bien encerchier, 
S'il est preus d'armes contre autre chevalier. 
A tant ez voz son bon oste Gautier 
Qui ot bien fait aprester le mengier. 
Ou voit les contes, ses prinst a arraisnier : 
« Venéz laver, tout est appareillié, 
Ja sont les tables mises. » 

Chiés le borjois de Blaivies la cité 
Ont le mengier richement conraé, 
Les tables mistrent cil escuier privé, 
Li conte assistrent quant il orent lavé, 
Moult furent bien servi et honoré. 
Li compaingnon ont ensamble disné, 
A un hannap sont andui abuvré. 
Gautiers li ostes les a moult esgardéz 
Et a Ami son seignor ravisé, 
Et puis parole a loi d'omme sené : 
« Baron, dist il, or ne voz poist por Dé 
D'unne parole que je ja voz diré : 
Moult voz ai hui ambesdouz raviséz ; 
Se nostres sire, cui fu ceste citéz, 
Ne fust meziaus et dou siecle gietéz, 
Se il fust sains et en itel aé 
Com il fu ja moult a lonc tans passé 
Quant espousa la seror dant Hardré, 
De l'un de voz deïsse par verté, 
Qui ci mengiéz ambedui acosté, 
Ce fust Amis de Blaivies la cité. 
Et je ne sai se je sui enchantéz, 
Que toutesvoies le di et le diré, 
L'uns de voz douz est Amis l'aloséz ; 
Car il avoit un compaingnon loé, 
Quant il estoit en son palais pavé ; 
Dex ne fist home en trestout cest regné 
Par cui l'uns fust de l'autre dessevréz, 
Tant bien se resambloient. » 

Ce dist Gautiers : « Se Dex voz beneïe, 
Seignor baron, nel me celéz voz mie. 
Je voz conjur de Deu le fil Marie, 
Qui por noz touz souffri la grant haschie 
Et sa chars fu enz en la crois drescie 
Et au tierz jor resorst de mort a vie, 
Nomméz vos nons, se Dex voz beneïe. » 
Ce dist Amis a la chiere hardie : 
« J'ai non Amis, se Dex me face aïe. 
Et cist Amiles, nel mescreéz voz mie. 
Toz sui garis de la grant maladie 
Dont j'ai souffert tante male haschie, 
Dont Lubias me porta tele anvie 
Que me gieta de la cité garnie, 
Mon fil Girart mist en chartre serie, 
La l'enferma, si fist grant felonnie. » 
Quant Gautiers l'oit, se li fist embracie, 
Plorant le baise, la face en a moillie. 
Moult grant joie demainne. 

Grans fu la joie en la maison Gautier 
Tout por Ami le gentil chevalier. 
L'ostes le baise, ne s'en pot estanchier. 
Amis demande de son fil qu'il ot chier. 
Et dist li ostes : « Aléz est en gibier ; 
Par ci passa huimain a l'esclairier, 
N'ot avec lui mais que dis escuiers. 
Encor annuit revenra il arrier. » 
Quant mengié ont, les tables font drescier, 
Parmi les rues le va uns més nuncier 
Et as barons par trestout acointier 
Qu'Amis est sains revenuz et haitiéz. 
Or le puet on trouver enchiés Gautier. 
Jusqu'au palais ne se volt atargier, 
A Lubias le conte sans noisier. 
D'Ami li dist qu'il est sains et haitiéz, 
N'a si bel home desci a Monpellier. 
Lubias l'oit, prent soi a merveillier. 
Qui lors veïst ces barons chevaliers 
Qui dant Ami soloient avoir chier, 
Qui les veïst sor les chevax puier ! 
Parmi ces rues prennent a eslaissier, 
Trestuit i vont serjant et escuier, 
Clerc et prevoire et li autre princier. 
Trestuit en vont a l'ostel dant Gautier, 
Des gens emplissent et maisons et sollier, 
Tuit vont Ami acoler et baisier. 
Ez voz Girart qui vient de giboier, 
En Blaivies entre par la porte derrier, 
Sor son poing porte un faucon montenier. 
Quant voit la gent et poindre et eslaissier, 
Parmi ces rues ces lances pesoier, 
Cuida ce fust Charlemainne au vis fier 
Qui fust venuz sa cité escillier. 
Ez voz a lui venu un escuier. 
« Sire, dist il, nouvelles voil nuncier 
Dont voz devéz Jhesucrist graciier. 
Li vostres peres que tant aviiéz chier, 
Est revenuz sains et saus et haitiéz. » 
Quant Girars l'oit, touz pasméz chiet arrier, 
Ja fust cheüz ne fuissent li estrier. 
Ses gens le voient, sel corrent redrescier, 
A grant merveille plorent. 

Quant Girars oit de son pere parler 
Qu'il estoit sains, Deu prent a mercier. 
Le messaigier en prent a apeller : 
« Amis, biaus frere, por Deu car m'i menéz 
En la maison chiés cui il est tornéz. » 
Et cil si fait, n'i volt plus demorer, 
Jusqu'a l'ostel ne s'i volt arrester. 
Girars descent qui moult fist a loer, 
Sus en la sale conmensa a entrer. 
De tant com pot et corre et randonner 
Corrut son pere baisier et acoler, 
Et Amis lui, ne s'en pot saouler. 
Nus ne savroit la joie raconter 
Que li fiz fait au pere. 

Chiés Gautier fu la joie moult tres grans, 
Li peres baise son fil menu souvant. 
De Lubias dironz d'or en avant 
Qui se vestit et se para moult jant ; 
Quant fu vestue, de son palais descent. 
Jusqu'a l'ostel ne fu pas arrestans. 
Li cuens Amis au gent cors avenant 
Estoit deduire en un vergier avant, 
Et Lubias ne fu pas demorans, 
La descendi, avecques lui grant jant, 
Sus en la sale en monta errammant 
Et voit Ami, parmi la main le prant : 
« Ami, biaus frere, le mien cors voz presant 
Conme la toie por faire ton talant. 
- Fuiéz de ci, dist li cuens errammant, 
La moie fame ne seréz voz noiant. 
Voz me feïstez jadis honte moult grant 
Quant me gietastez a duel et a torment 
Hors de ma ville par vostre enchantement, 
Et si deïstez a trestoute la jant 
Que je estoie pouacres nonpuissanz. 
Un bordelet me feïstez esrant, 
La dehors Blaivies encor est en estant. 
Uns guerredons moult maus voz en atant, 
La seréz mise, si vivréz a tormant. 
De livrison avréz tant seulement 
Un quarteret de pain et ne mie trop grant. 
Or la prennéz chevalier et serjant, 
Si l'an menéz tost et isnellement 
Et li loiéz les mains moult asprement. » 
Et cil si font quant oient son conmant. 
Quant Lubias en mainnent, moult vont apréz grant jant, 
Jusqu'au bordel ne furent arrestant, 
Iluec fu mise la damme maintenant, 
Les gens retornent an la cité vaillant. 
Huit jors fu elle el bordel voirement, 
Au conte Ami moult grans pitiés en prent, 
Querre l'anvoie, rant li son tenement. 
Li cuens Amis, qui moult ot le cors gent, 
Son fil Girart adoube maintenant, 
Se li donna trestout son tenement 
Et a ses sers donna grant chasement. 
La crois a prinse li cuens Amis puissans, 
Et ses compains la reprinst maintenant. 
Li cuens Amiles manda a Belissant 
Qu'elle li gart moult bien son tenement 
Et ses douz fiz honorast moult forment, 
Que nel verront ja mais en lor vivant. 
Et li baron ne se targent noiant, 
De Blaivies murent au main a l'ajornant 
Por aler au Sepulcre. 

De Blaivies issent par un main li baron, 
Outre mer vont por querre voir pardon. 
Moult les convoient li chevalier baron, 
Girars i est qui est de grant renon. 
Au departir i ot grant plorison, 
Girars baisa son pere le menton, 
Puis s'en retornent a Blaivies el donjon. 
Li dui conte oirrent a Deu beneïson. 
Tant ont esré chascun jor le troton 
Qu'au port de mer vindrent tout a bandon. 
La mer passerent au vent sans aviron, 
Jusqu'au Sepulcre n'i font arrestison, 
La sainte Crois, ou souffri passion 
Jhesus li Sires, baisierent a bandon, 
Puis s'en retornent arriere sans tanson, 
Oultre la mer rapassent li baron, 
Lors remonta chascuns en l'arragon. 
Parmi Prouvence chevauchent a bandon 
Li dui baron ensamble. 

Quant li baron orent la mer passee, 
Par Lombardie ont lor voie tornee, 
Retorner voldrent arriere en lor contree. 
Parmi Mortiers ont lor voie tornee, 
La lor prinst maus par bonne destinnee. 
Iluec transsirent, c'est veritéz prouvee. 
Li pelerin qui vont parmi l'estree, 
Cil sevent bien ou lor tombe est posee. 
Ici sera la chansons definee 
Des douz barons qui a esté chantee. 
Ce est d'Amile a la chiere membree, 
D'Ami le conte, qui ot tel renommee 
Que touz jors mais noz sera ramembree 
Jusqu'en la fin dou monde. 
